Ψυχρά κι Ανάποδα

Πλοκή

Η πριγκίπισσα Έλσα της Αρεντέλλας κατέχει παραφυσικές δυνάμεις που της επιτρέπουν να ελέγχει και να δημιουργεί πάγο και χιόνι, τις οποίες χρησιμοποιεί συχνά για να παίζει με τη μικρότερη αδελφή της, την Άννα. Μετά από ένα ατύχημα όπου η Έλσα τραυματίζει την Άννα με τη μαγεία της, οι γονείς τους, ο Βασιλιάς και η Βασίλισσα, τις πηγαίνουν σε μια αποικία ξωτικών που έχει ως αρχηγό τον Μεγάλο Πάμπι. Γιατρεύει την Άννα αλλά αλλάζει τις αναμνήσεις της ώστε να μην θυμάται τίποτα από τη μαγεία της Έλσα, προειδοποιώντας την Έλσα πως πρέπει να μάθει να έχει τον πλήρη έλεγχο των δυνάμεών της και πως ο φόβος θα είναι ο μεγαλύτερος εχθρός της. Ο Βασιλιάς και η Βασίλισσα απομονώνουν τις δύο αδελφές και η Έλσα απομακρύνεται από την Άννα. Ανίκανη να ελέγξει τις δυνάμεις της, η Έλσα μπορεί μόνο να τις καταστείλει, κάτι το οποίο την κάνει περισσότερο ανασφαλή. Όταν οι αδελφές μπαίνουν στην εφηβεία, οι γονείς τους σκοτώνονται στη θάλασσα κατά τη διάρκεια μιας καταιγίδας.
Όταν η Έλσα γίνεται 21 πρέπει να αναλάβει το βασίλειο της Αρεντέλλας ως Βασίλισσα, ενώ είναι τρομοκρατημένη πως οι υπήκοοι μπορεί να ανακαλύψουν την αλήθεια για τις δυνάμεις της. Οι πύλες του κάστρου ανοίγουν για πρώτη φορά μετά από χρόνια για το κοινό και τους αξιωματούχους επισκέπτες. Ανάμεσά τους ο μηχανογράφος Δούκας της Ονειρούπολης, αλλά και ο Πρίγκιπας Χανς των Νότιων Νήσων, τον οποίο η Άννα ερωτεύεται με την πρώτη ματιά. Η στέψη της Έλσα γίνεται χωρίς κάποιο πρόβλημα, αλλά συνεχίζει να παραμένει απόμακρη με την Άννα. Όταν ο Χανς κάνει πρόταση γάμου στην Άννα και οι δυο τους ζητάνε την ευλογία της Έλσα, η Έλσα αρνείται να τους τη δώσει και ελευθερώνει, άθελά της, τις δυνάμεις της μπροστά σε όλους. Η Έλσα το σκάει προς το Βουνό του Βορρά όπου χτίζει ένα παλάτι από πάγο, αποφασισμένη να ζήσει εκεί ως ερημίτισσα. Αυτή της όμως η πράξη οδηγεί στην απελευθέρωση της καταπιεσμένης μαγείας της όλων αυτών των χρόνων, με αποτέλεσμα η Αρεντέλλα να καταδικαστεί σε αιώνιο χειμώνα.
Η Άννα επιχειρεί να βρει την Έλσα για να τελειώσει τον χειμώνα, αφήνοντας τον Χανς υπεύθυνο πίσω στο βασίλειο. Χάνεται και καταλήγει σε ένα μαγαζί για να μαζέψει προμήθειες, όπου συναντά τον παγοπώλη Κρίστοφ και τον τάρανδό του, Σβεν. Καταφέρνει να πείσει τον Κρίστοφ να την πάει στο Βουνό του Βορρά, αλλά στην πορεία μια αγέλη λύκων καταστρέφει το έλκηθρο του Κρίστοφ. Συνεχίζοντας με τα πόδια, συναντούν τον Όλαφ, έναν χαρούμενο χιονάνθρωπο τον οποίο η Έλσα έφερε στη ζωή χωρίς να το γνωρίζει, ο οποίος προσφέρεται να τους οδηγήσει σε εκείνη. Όταν το άλογο της Άννα επιστρέφει στην Αρεντέλλα, ο Χανς φεύγει για να βρει τις δύο αδελφές συνοδευόμενος από τα τσιράκια του Δούκα, οι οποίοι έχουν κρυφές διαταγές να σκοτώσουν την Έλσα.
Φτάνοντας στο παγωμένο παλάτι, η Άννα συναντά την Έλσα αλλά όταν της αποκαλύπτει τι συνέβη στην Αρεντέλλα, η Έλσα αναστατώνεται λέγοντας πως δεν μπορεί διορθώσει αυτό που έγινε και, καταλάθος, παγώνει την καρδιά της Άννα. Έπειτα, δημιουργεί έναν τεράστιο τέρας χιονιού το οποίο κυνηγάει την Άννα, τον Κρίστοφ και τον Όλαφ μακριά από το παλάτι. Συνειδητοποιώντας τις επιπτώσεις του ξορκιού της Έλσα πάνω στην Άννα, ο Κρίστοφ την πηγαίνει στα ξωτικά. Ο Πάμπι αποκαλύπτει πως δεν μπορεί να κάνει κάτι και η Άννα θα παγώσει αν «μια πράξη αληθινής αγάπης» δεν αντιστρέψει το ξόρκι. Ο Κρίστοφ πηγαίνει την Άννα πίσω στο σπίτι έτσι ώστε ο Χανς να της δώσει το φιλί της αληθινής αγάπης. Ο Χανς και οι άντρες του φτάνουν στο παλάτι της Έλσα, νικούν το τέρας χιονιού και καταφέρνουν να συλλάβουν την Έλσα. Πίσω στο βασίλειο, η Άννα και ο Χανς συναντιούνται αλλά, αντί να τη φιλήσει, της αποκαλύπτει τα πραγματικά του σχέδια και πως από την αρχή ήθελε μόνο να καταλάβει τον θρόνο της Αρεντέλλας εξουδετερώνοντας τις δύο αδελφές. Ο Χανς κλειδώνει την Άννα στο δωμάτιο αφήνοντάς την να πεθάνει και στη συνέχεια χειραγωγεί τους άλλους αξιωματούχους στο να πιστέψουν πως η Έλσα δολοφόνησε την Άννα. Διατάζει την εκτέλεση της Βασίλισσας, αλλά ανακαλύπτει πως το έχει σκάσει από ο κελί της.
Ο Όλαφ απελευθερώνει την Άννα και φεύγουν για να βρουν τον Κρίστοφ, για τον οποίο ο Όλαφ αποκαλύπτει πως είναι ερωτευμένος με την Άννα. Ο Χανς αντιμετωπίζει την Έλσα ισχυριζόμενος πως σκότωσε την Άννα, κάτι που κάνει την Έλσα να λυγίσει και να σταματήσει απότομα την καταιγίδα. Η Άννα βλέπει πως ο Χανς είναι έτοιμος να σκοτώσει την Έλσα και μπαίνει μπροστά για να τη σώσει. Το ξόρκι την παγώνει ολόκληρη αλλά καταφέρνει να σταματήσει τον Χανς. Καταρρακωμένη, η Έλσα αγκαλιάζει την αδελφή της και θρηνεί για εκείνην. Ο ηρωισμός της Άννα όμως να σώσει την Έλσα με κίνδυνο τη ζωή της αποδεικνύεται ως «πράξη αληθινής αγάπης» κι έτσι ο πάγος στο σώμα και την καρδιά της Άννα λιώνει. Συνειδητοποιώντας πως η αγάπη είναι το κλειδί για να ελέγχει τη δύναμή της, η Έλσα δίνει ένα τέλος στον χειμώνα ενώ δίνει στον Όλαφ το δικό του προσωπικό σύννεφο, έτσι ώστε να επιβιώσει στο πιο θερμό κλίμα.
Ο Χανς συλλαμβάνεται και εξορίζεται από το βασίλειο, ενώ το εμπόριο μεταξύ Αρεντέλλας και Ονειρούπολης διακόπτεται προς απογοήτευση του Δούκα. Η Άννα παραδίδει στον Κρίστοφ ένα νέο έλκηθρο, όπως του είχε υποσχεθεί, και οι δυο τους φιλιούνται. Οι δύο αδελφές επανενώνονται και η Έλσα υπόσχεται να μην κλείσουν οι πύλες του κάστρου ποτέ ξανά.

Προέλευση

Η Walt Disney Productions άρχισε να εξερευνά μια πιθανή βιογραφική ταινία live-action και κινουμένων σχεδίων για τον συγγραφέα και ποιητή Χανς Κρίστιαν Άντερσεν κάπου στα τέλη του 1937, πριν την πρεμιέρα (21 Δεκεμβρίου 1937) της ταινίας Η Χιονάτη και οι επτά νάνοι, την πρώτη ταινία μεγάλου μήκους κινουμένων σχεδίων που δημιουργήθηκε ποτέ. Τον Μάρτιο του 1940, ο Γουώλτ Ντίσνεϋ πρότεινε στον παραγωγό ταινιών Σάμιουελ Γκόλντγουϊν μια συμπαραγωγή, όπου τα δικά του στούντιο (Samuel Goldwyn Productions) θα αναλάμβαναν τα γυρίσματα των live-action σκηνών της ταινίας της ζωής του Άντερσεν και τα στούντιο της Disney θα δημιουργούσαν σε κινούμενα σχέδια τα παραμύθια του Άντερσεν. Οι σκηνές με τα κινούμενα σχέδια θα ήταν βασισμένες σε μερικές από τις πιο γνωστές δουλειές του Άντερσεν, όπως Η Μικρή Γοργόνα, Το Κοριτσάκι με τα Σπίρτα, Ο Μολυβένιος Στρατιώτης, Η Βασίλισσα του Χιονιού, Η Τοσοδούλα, Το Ασχημόπαπο, Τα Κόκκινα Παπούτσια και Τα καινούρια ρούχα του Αυτοκράτορα. Ωστόσο, τα στούντιο αντιμετώπισαν δυσκολίες με τη Βασίλισσα του Χιονιού, καθώς δεν έβρισκαν κάποιο τρόπο να προσαρμόσουν και να συσχετίσουν τον χαρακτήρα της Βασίλισσας στο σύγχρονο κοινό. Ακόμα και τόσο πίσω όπως στις δεκαετίες του '30 και του '40, ήταν ξεκάθαρο πως οι πρώτες ύλες εμπεριείχαν εξαιρετικές κινηματογραφικές δυνατότητες, αλλά ο χαρακτήρας της Βασίλισσας του Χιονιού αποδείχθηκε να είναι πολύ προβληματικός. Μετά την είσοδο των Ηνωμένων Πολιτειών στον Β' Παγκόσμιο Πόλεμο, τα στούντιο άρχισαν να επικεντρώνονται σε παραγωγές πολεμικής προπαγάνδας, κάτι το οποίο οδήγησε την ανάπτυξη του Disney-Goldwyn πρότζεκτ να σταματήσει το 1942. Ο Γκόλντγουϊν προχώρησε με την παραγωγή της δικής του live-action ταινίας το 1952 με τον τίτλο Χανς Κρίστιαν Άντερσεν, με τον Ντάνι Κέι να κατέχει τον πρωταγωνιστικό ρόλο, τον Τσαρλς Βίντορ να σκηνοθετεί, τον Μος Χαρτ να γράφει το σενάριο και τον Φρανκ Λέσερ να γράφει τα τραγούδια. Όλα τα παραμύθια του Άντερσεν, αντί κινουμένων σχεδίων, εξιστορούνταν σε τραγούδια και live-action μπαλέτο, όπως και η υπόλοιπη ταινία. Την επόμενη χρονιά, η ταινία έλαβε έξι υποψηφιότητες για Όσκαρ, ενώ πίσω στη Disney, Η Βασίλισσα του Χιονιού μαζί με τα άλλα παραμύθια του Άντερσεν (συμπεριλαμβανομένης και της Μικρής Γοργόνας), τοποθετήθηκαν στο ράφι.

Μετέπειτα προσπάθειες

Στα τέλη της δεκαετίας του '90, η Walt Disney Feature Animation ξεκίνησε την ανάπτυξη μιας νέας προσαρμογής της Βασίλισσας του Χιονιού μετά την τρομακτική επιτυχία των πρόσφατων ταινιών τους κατά την περίοδο της Αναγέννησης της Disney (1989-1999), αλλά το πρότζεκτ σταμάτησε οριστικά στα τέλη του 2002, όταν δημοσιεύτηκε πως ο Γκλεν Κιν παραιτήθηκε και πήγε να δουλέψει σε άλλο πρότζεκτ, το οποίο έγινε η ταινία Μαλλιά Κουβάρια (2010). Ακόμα και πριν από αυτό, ο Χάρβεϊ Φάιαρστιν έδωσε τη δική του προσαρμογή της ιστορίας στους εκτελεστικούς παραγωγούς της Disney, αλλά την απέρριψαν. Σύμφωνα με δημοσιεύματα, οι Πολ και Γκεϊτάν Μπριζί, Ντικ Ζόνταγκ και Ντέιβ Γκόεζ προσπάθησαν να βοηθήσουν στο σχεδιασμό, αλλά απέτυχαν. Έπειτα από μια σειρά αποτυχημένων προσπαθειών από το 2000 μέχρι το 2002, η Disney έβαλε για ακόμη μια φορά το πρότζεκτ στο ράφι. Κατά τη διάρκεια αυτών των προσπαθειών, ο Μάικλ Έισνερ, ο τότε πρόεδρος και διευθύνων σύμβουλος της Walt Disney Company, προσέφερε την υποστήριξή του στο πρότζεκτ και πρότεινε να το κάνουν με τον βραβευμένο με Όσκαρ σκηνοθέτη Τζον Λάσιτερ της Pixar, μετά την αναμενόμενη ανανέωση του συμβολαίου συνεργασίας της Pixar με τη Disney. Οι διαπραγματεύσεις όμως μεταξύ της Pixar και της Disney κατέρρευσαν τον Ιανουάριο του 2004 και αυτό το συμβόλαιο δεν ανανεώθηκε ποτέ. Αντ'αυτού, ο διάδοχος του Έισνερ, Μπομπ Άιγκερ, διαπραγματεύτηκε την αγορά της Pixar από την Disney τον Ιανουάριο του 2006 για $7.4 δισεκατομμύρια, και ο Λάσιτερ προάχθηκε σε επικεφαλής δημιουργικός διευθυντής τόσο της Pixar όσο και της Disney Animation.
Η επόμενη προσπάθεια ξεκίνησε το 2008, όταν ο Λάσιτερ κατάφερε να πείσει τον Κρις Μπακ (ο οποίος είχε συν-σκηνοθετήσει την ταινία του 1999 Ταρζάν για τα στούντιο) να επιστρέψει στα Walt Disney Animation Studios από την Sony Pictures Animation (όπου είχε πρόσφατα συν-σκηνοθετήσει την υποψήφια για Όσκαρ ταινία του 2007 Ώρα για σερφ). Εκείνο τον Σεπτέμβριο, ο Μπακ έδωσε αρκετές ιδέες στον Λάσιτερ, μία από τις οποίες ήταν και η Βασίλισσα του Χιονιού. Ο Μπακ αποκάλυψε αργότερα πως η αρχική του έμπνευση για τη Βασίλισσα του Χιονιού δεν ήταν από το παραμύθι του Άντερσεν, αλλά το ότι ήθελε «να κάνει κάτι διαφορετικό σχετικά με τον όρο της αληθινής αγάπης». «Η Disney είχε ήδη κάνει το 'φιλί από Πρίγκιπα', έτσι σκέφτηκα πως ήταν ώρα για κάτι καινούριο» θυμάται. Αποδείχθηκε πως ο Λάσιτερ ενδιαφερόταν για τη Βασίλισσα του Χιονιού εδώ και αρκετό καιρό, από τότε που η Pixar εργαζόταν με την Disney πάνω στην ταινία Toy Story τη δεκαετία του '90, και «συναρπάστηκε» όταν είδε κάποια σκίτσα προ-παραγωγής από τις προηγούμενες προσπάθειες της Disney. Η ανάπτυξη ξεκίνησε υπό τον τίτλο Η Άννα και η Βασίλισσα του Χιονιού, με πλάνο να δημιουργηθεί η ταινία με τον παραδοσιακό τρόπο εικονογράφησης. Σύμφωνα με τον Τζος Γκαντ, εκείνος αναμείχθηκε πρώτη φορά με την ταινία όταν βρισκόταν ακόμα στα αρχικά της στάδια με την πλοκή να βρίσκεται πολύ κοντά στο αυθεντικό παραμύθι του Άντερσεν και τη Μέγκαν Μουλάλι να ήταν αυτή που θα ενσάρκωνε την Έλσα. Στις αρχές του 2010, το πρότζεκτ παρέμεινε για ακόμα μια φορά στο στάδιο της ανάπτυξης, καθώς τα στούντιο απέτυχαν και πάλι να βρουν έναν τρόπο να κάνουν την ιστορία και τον χαρακτήρα της Βασίλισσας να δουλέψει.

Αναζωογόνηση

Στις 22 Δεκεμβρίου 2011, μετά την επιτυχία της ταινίας Μαλλιά Κουβάρια, η Disney ανακοίνωσε έναν νέο τίτλο, Ψυχρά κι Ανάποδα, για την ταινία και όρισε ως ημερομηνία κυκλοφορίας τις 27 Νοεμβρίου 2013. Έναν μήνα αργότερα, επιβεβαιώθηκε πως η ταινία θα γινόταν σε υπολογιστή με τη χρησιμοποίηση τρισδιάστατης φωτογραφίας 3D αντί της αρχικής πρόθεσης να γίνει η εικονογράφηση με τον παραδοσιακό τρόπο στο χέρι. Οι Κρίστεν Άντερσον-Λόπεζ και Ρόμπερτ Λόπεζ εντάχθηκαν στο πρότζεκτ και ξεκίνησαν να γράφουν τα τραγούδια της ταινίας τον Ιανουάριο του 2012. Στις 5 Μαρτίου 2012, ανακοινώθηκε πως ο Μπακ θα σκηνοθετούσε την ταινία, με τους Λάσιτερ και Πίτερ Ντελ Βίτσο να βρίσκονται στην παραγωγή.
Όταν η Disney αποφάσισε να ξεκινήσει και πάλι την ανάπτυξη για τη Βασίλισσα του Χιονιού, μία από τις κυριότερες προκλήσεις που αντιμετώπισαν οι Μπακ και Ντελ Βίτσο ήταν ο χαρακτήρας της Βασίλισσας, ο οποίος ήταν ακόμα κακός στις σημειώσεις τους. Τα στούντιο έχουν μια παράδοση να προβάλλουν τις ταινίες κινουμένων σχεδίων που βρίσκονται σε ανάπτυξη κάθε δώδεκα εβδομάδες κι έπειτα να γίνονται μεγάλες «συνεδρίες σημειώσεων» όπου οι σκηνοθέτες και οι σεναριογράφοι από διαφορετικά πρότζεκτ παρέχουν εκτενή σχόλια και σημειώσεις ο ένας για τη δουλειά του άλλου.
Ο Μπακ και ο Ντελ Βίτσο παρουσίασαν το εικονογραφημένο σενάριό τους στον Λάσιτερ και ολόκληρη η ομάδα παραγωγής ανέβαλε μια συνεδρία για να ακούσουν τις σκέψεις του για το πρότζεκτ. Ο διευθυντής καλλιτεχνίας Μάικλ Τζίαμο αναγνώρισε αργότερα τον Λάσιτερ ως το άτομο που «άλλαξε το παιχνίδι» για την ταινία: «Θυμάμαι τον Τζον να λέει πως η τελευταία εκδοχή ιστορίας της Βασίλισσας του Χιονιού που είχαν σκεφτεί ο Κρις Μπακ και η ομάδα του ήταν διασκεδαστική, με πολύ ελαφρά τη καρδία. Αλλά οι χαρακτήρες δεν αντηχούσαν. Δεν ήταν πολύπλευροι. Που ήταν και ο λόγος που ο Τζον πίστευε πως το κοινό δε θα ήταν αληθινά ικανό να συνδεθεί μαζί τους».
Τότε, η ομάδα παραγωγής αντιμετώπισε τα προβλήματα της ταινίας συντάσσοντας αρκετές παραλλαγές της ιστορίας της Βασίλισσας του Χιονιού μέχρι οι χαρακτήρες και η ιστορία να έμοιαζαν πρέπων. Σε αυτό το στάδιο, το πρώτο μεγάλο βήμα ήταν η απόφαση να ξαναγραφτεί η πρωταγωνίστρια της ταινίας, η Άννα (η οποία ήταν βασισμένη στον χαρακτήρα της Γκέρντα από τη Βασίλισσα του Χιονού), ως η μικρότερη αδελφή της Έλσα, δημιουργώντας έτσι αποτελεσματικά μια οικογενειακή δυναμική ανάμεσα στους χαρακτήρες. Αυτό ήταν ασυνήθιστο καθώς σχέσεις μεταξύ αδελφών σπάνια χρησιμοποιούνταν ως σημαντικό στοιχείο της πλοκής σε Αμερικανικές ταινίες κινουμένων σχεδίων, με αξιοσημείωτη εξαίρεση την ταινία της Disney Λίλο και Στιτς (2002). Για να εξερευνήσουν πλήρως τη μοναδική δυναμική μιας τέτοιας σχέσης, η Disney Animation συγκάλεσε μια «Σύνοδο κορυφής αδελφών», όπου γυναίκες από όλα τα τμήματα των στούντιο που είχαν μεγαλώσει με αδελφές καλέστηκαν για να συζητήσουν τις σχέσεις τους με τις αδελφές τους.

Σενάριο

Τον Μάρτιο του 2012, η Τζένιφερ Λι, μία από τους σεναριογράφους της ταινίας Ραλφ: Η Επόμενη Πίστα, εισήλθε στο πρότζεκτ ως σεναριογράφος. Πριν η Λι ασχοληθεί με το πρότζεκτ, οι προσπάθειες των προηγούμενων σεναριογράφων και συνθετών τραγουδιών είχαν «καταρρεύσει», κάτι που επέτρεψε στους συνθέτες «να καταθέσουν μεγάλο κομμάτι της ψυχής τους» στο νέο σενάριο. Η ομάδα παραγωγής «ουσιαστικά ξεκίνησε από το μηδέν ... είχε 17 μήνες για να ολοκληρώσει την ταινία» κάτι που είχε ως αποτέλεσμα ένα «πολύ έντονο χρονοδιάγραμμα» και σήμαινε πως «πολλές αποφάσεις έπρεπε να παρθούν γρήγορα».
Σύμφωνα με τη Λι, αρκετές βασικές έννοιες είχαν ήδη αποφασιστεί, όπως η «παγωμένη καρδιά»: «Αυτό ήταν το θέμα και η φράση ... μια πράξη αληθινής αγάπης θα ξεπάγωνε μια παγωμένη καρδιά». Ήδη γνώριζαν πως το τέλος θα ενέπλεκε την αληθινή αγάπη με την έννοια του συναισθηματικού δεσίματος ανάμεσα στα αδέλφια και όχι κάποια ρομαντική ιστορία. Σε αυτό [το τέλος] «η Άννα θα έσωζε την Έλσα. Δεν ξέραμε όμως ακόμα το πώς και γιατί». Η Λι είπε πως ο Έντγουιν Κάτμουλ, ο πρόεδρος της Disney Animation, της είπε νωρίς αναφερόμενος στο τέλος της ταινίας: «...πρέπει να κερδίσεις αυτό το τέλος. Αν το κάνεις, θα είναι εξαιρετικό. Αν δεν το κάνεις, θα είναι χάλια». Ωστόσο, η τελική εκδοχή διέφερε πολύ από τις αρχικές. Στην αρχική εκδοχή, η Έλσα ήταν κακιά από την αρχή, απήγαγε την Άννα από τον γάμο της για να παγώσει ηθελημένα την καρδιά της και αργότερα έκανε επίθεση στην πόλη με έναν στρατό από χιονάνθρωπους. «Ολόκληρη η δεύτερη πράξη είχε να κάνει με την Άννα να προσπαθεί να φτάσει στον Χανς για να τον φιλήσει και την Έλσα να προσπαθεί να την σταματήσει». Ο Μπακ αποκάλυψε πως στην αρχική πλοκή επιχειρούσαν να κάνουν την Άννα συμπαθητική επικεντρώνοντας στην αγανάκτησή της ως «εφεδρική» σε σχέση με την «κληρονόμο του θρόνου». Ο ρυθμός της αναθεωρημένης πλοκής επικεντρωνόταν σε κωμωδία μιούζικαλ, με λιγότερη δράση και περιπέτεια.
Ένα σημαντικό βήμα στην εξέλιξη του σεναρίου ήταν η σύνθεση του τραγουδιού «Let It Go» από τους Λόπεζ και Άντερσον-Λόπεζ, το οποίο παρουσίασε μια νέα εικόνα της Έλσα ως έναν πιο περίπλοκο, ευάλωτο και συμπαθητικό χαρακτήρα. Με τα λόγια της εφημερίδας The Daily Telegraph, οι συνθέτες είδαν την Έλσα όχι ως κακιά αλλά ως «ένα φοβισμένο κορίτσι που πάλευε να ελέγξει και να αποδεχτεί το χάρισμά της». «Ο Μπόμπι και η Κρίστεν...άρχισαν να μιλάνε για πώς θα έμοιαζε [να είσαι η Έλσα]» είπε η Λι. «Και αυτή η ιδέα του να αφήνεσαι στο ποιος πραγματικά είσαι, κάτι το οποίο κρατούσε τόσο καιρό για τον εαυτό της, και το πώς είναι τώρα μόνη και ελεύθερη, αλλά και μετά η θλίψη του ότι την τελευταία στιγμή είναι μόνη». Ο Ντελ Βίτσο εξήγησε πως το «Let It Go» άλλαξε την Έλσα σε ένα άτομο «που κυριευόταν από φόβο και η Άννα κυριευόταν από τη δική της αγάπη για τους άλλους», κάτι το οποίο οδήγησε τη Λι να «ξαναγράψει την πρώτη πράξη και τότε αυτό κύλησε για ολόκληρη την ταινία. Έτσι, αυτό ήταν το σημείο όπου βρήκαμε πραγματικά την ταινία και ποιοι ήταν αυτοί οι χαρακτήρες».
Ένα άλλο σημαντικό βήμα ήταν το πώς θα αναπτυσσόταν η αλλαγή στην πλοκή με τον Πρίγκιπα Χανς, ο οποίος δεν βρισκόταν καν στα πρώτα πρόχειρα, ως τον πραγματικό κακό της ιστορίας προς το τέλος της ταινίας. Ο Ντελ Βίτσο είπε: «Αν θα θέλαμε να είχαμε εκπλήξεις στο τέλος, έπρεπε να κάνουμε το κοινό να πιστεύει πως ο Χανς ήταν η απάντηση στο πρόβλημα...όταν στην πραγματικότητα δεν ήταν αυτός, αλλά ο Κρίστοφ... Αν καταφέρεις να κάνεις το κοινό να σκέφτεται μπροστά και να πιστεύει πως γνωρίζει τη λύση, μπορείς να τους ξαφνιάσεις στρέφοντάς τους προς την αντίθετη κατεύθυνση». Η Λι αναγνώρισε πως ο Χανς γράφτηκε ως «κοινωνιοπαθής» και «διεστραμμένος». «Ήταν δύσκολο να τεθεί το θεμέλιο για την αργοπορημένη στροφή της Άννα προς τον Κρίστοφ χωρίς να κάνουμε την προδοσία του Χανς προς την Άννα τόσο προβλέψιμη, το κοινό έπρεπε να «νιώσει την Άννα»...πως ένιωθε κάτι αλλά δεν καταλάβαινε επακριβώς τι ήταν... Επειδή η στιγμή που αυτό γίνεται κατανοητό, η αξία του ελαττώνεται». Σε πρώιμα πρόχειρα, η Άννα φλερτάρει ανοικτά με τον Κρίστοφ κατά την πρώτη τους συνάντηση, αλλά αυτό άλλαξε όταν ο πρόεδρος των Walt Disney Studios Άλαν Χορν επεσήμανε πως αυτό θα μπέρδευε και θα ενοχλούσε τους θεατές, αφού η Άννα ήταν ήδη αρραβωνιασμένη με τον Χανς.
Η Λι έπρεπε να δουλέψει το πώς θα έγραφε την προσωπικότητα της Άννα. Μερικοί από τους συναδέλφους της ένιωσαν πως η Άννα θα έπρεπε να ήταν περισσότερο δυσλειτουργική και εξαρτημένη. Η Λι διαφώνησε, αλλά της πήρε τουλάχιστον ένα χρόνο να αρθρώσει πειστικά: «αυτό είναι το ταξίδι της Άννα. Τίποτα περισσότερο από αυτό. Τίποτα λιγότερο από αυτό». Στο τέλος, η Λι υποστήριξε με επιτυχία μια απλή ιστορία ενηλικίωσης «όπου από μια αφελή οπτική της ζωής και της αγάπης - επειδή είναι μόνη - φτάνει στην πιο εξελιγμένη και ώριμη οπτική, όπου είναι ικανή για την απόλυτη αγάπη, που είναι η θυσία». Η Λι έπρεπε επίσης να αφήσει πίσω ιδέες που της άρεσαν, όπως μια σκηνή που απεικόνιζε τη σχέση της Άννα και της Έλσα ως έφηβες, επειδή έπρεπε να διατηρήσουν τον χωρισμό ανάμεσα στις αδελφές. Για να οικοδομήσουν τη σχέση της Άννα και της Έλσα, η Λι εμπνεύστηκε από τη δική της σχέση με τη μεγαλύτερη αδελφή της. Η Λι αποκάλεσε τη μεγαλύτερη αδελφή της τη «δική της Έλσα» σε μια στήλη της εφημερίδας Los Angeles Times και περπάτησε μαζί της στο κόκκινο χαλί της 86ης τελετής απονομής των Βραβείων Αμερικανικής Ακαδημίας Κινηματογράφου (Όσκαρ). Η Λι εξήγησε: «το να πρέπει να...χάσεις η μία την άλλη και να ανακαλύψεις εκ νέου η μία την άλλη ως ενήλικες πια, αυτό ήταν ένα μεγάλο κομμάτι της ζωής μου».
Η ομάδα μετέτρεψε επίσης τον Όλαφ από απεχθή σύντροφο της Έλσα σε κωμικό, αθώο σύντροφο της Άννα. Η αρχική αντίδραση της Λι στην αυθεντική «ποταπή» εκδοχή του Όλαφ ήταν «Σκοτώστε τον αναθεματισμένο χιονάνθρωπο» και βρήκε τον Όλαφ με διαφορά «τον δυσκολότερο χαρακτήρα που έπρεπε να αντιμετωπίσω». Το πρόβλημα του πώς η Άννα θα έσωζε την Έλσα στην κλιμάκωση της ταινίας λύθηκε από τον καλλιτέχνη ιστορίας Τζον Ρίπα. Στη συνάντηση για την ιστορία της ταινίας όπου ο Ρίπα έδωσε τη δική του οπτική της ιστορίας, ο Λάσιτερ είπε: «Δεν έχω ξαναδεί τίποτα σαν αυτό» και ακολούθησε όρθια επευφημία. Στην πορεία, η ομάδα εγκατέλειψε αρκετές λεπτομέρειες από τα πρώιμα πρόχειρα, όπως ένα ξωτικό με προφορά από το Μπρούκλιν που εξηγούσε την ιστορία πίσω από τις μαγικές δυνάμεις της Έλσα και έναν αντιβασιλέα, για τον οποίο η Λι ευχόταν να προσλάμβαναν τον κωμικό Louis C.K.. Αυτές οι ιστορίες αποκόπηκαν από την ταινία επειδή το όλο σκηνικό εξελισσόταν σε μια «πολύ πιο περίπλοκη ιστορία από αυτό που νιώθαμε πως θα μπορούσαμε να χωρέσουμε σε μια ταινία 90 λεπτών». Όπως το τοποθέτησε ο Ντελ Βίτσο: «όσο περισσότερο προσπαθούσαμε να εξηγήσουμε κάποια πράγματα στην αρχή, τόσο πιο περίπλοκο γινόταν».
Δεδομένης της εκτεταμένης εμπλοκής της Λι στη διαδικασία της ανάπτυξης, τον Αύγουστο του 2012 προάχθηκε σε συν-σκηνοθέτη από τους επικεφαλής των στούντιο Λάσιτερ και Κάτμουλ, κάτι το οποίο ανακοινώθηκε εκείνο τον Νοέμβριο, κάνοντας τη Λι την πρώτη γυναίκα που σκηνοθέτησε μια ταινία κινουμένων σχεδίων μεγάλου μήκους στα Walt Disney Animation Studios. Η Λι είπε αργότερα πως ήταν «πραγματικά συγκινημένη με πολλά από αυτά που είχε κάνει ο Κρις» και πως «μοιράστηκαν ένα όραμα» της ιστορίας, έχοντας «πολύ όμοιες ευαισθησίες».
Μέχρι τον Νοέμβριο του 2012, η ομάδα πίστευε πως είχε επιτέλους «σπάσει» την ιστορία της ταινίας αλλά, σύμφωνα με τον Ντε Βίτσο, στα τέλη Φεβρουαρίου συνειδητοποίησαν πως ακόμη το σενάριο και η ιστορία «δεν δούλευαν» και απαιτείτο περισσότερο γράψιμο από τον Φεβρουάριο μέχρι τον Ιούνιο του 2013. Εξήγησε: «Γράψαμε ξανά τραγούδια, αφαιρέσαμε χαρακτήρες και αλλάξαμε τα πάντα, και ξαφνικά η ταινία πέτυχε. Είχε κλείσει. Βλέποντάς το μετά το κλείσιμο, έμοιαζε πανεύκολο, αλλά κατά τη διάρκεια, ήταν μεγάλη πρόκληση». Κοιτάζοντας πίσω, η Άντερσον-Λόπεζ αστειεύτηκε πως εκείνη και ο Λόπεζ σκέφτηκαν πως μπορεί να κατέληγαν να δουλεύουν ως «κλόουν σε παιδικά πάρτι» αν το τελικό προϊόν «τραβούσε...προς τα κάτω» την καριέρα τους και ανακάλεσε πως «πραγματικά γράφαμε μέχρι το τελευταίο λεπτό». Τον Ιούνιο (πέντε μήνες πριν την προγραμματισμένη ημερομηνία κυκλοφορίας), οι δημιουργοί των τραγουδιών είχαν επιτέλους καταφέρει να κάνουν την ταινία να δουλέψει όταν συνέθεσαν το τραγούδι «For the First Time in Forever», το οποίο σύμφωνα με τον Λόπεζ «έγινε ο κεντρικός μοχλός για όλη την ταινία». Εκείνο τον μήνα, η Disney διεξήγε δοκιμαστικές προβολές μέρους της ταινίας που ήταν έτοιμο σε δύο διαφορετικά κοινά (ένα με οικογένειες με παιδιά κι ένα με ενήλικες) στο Φοίνιξ της Αριζόνα, όπου ήταν παρόνες οι Λάσιτερ και Κάτμουλ. Η Λι θυμάται πώς ήταν η στιγμή που συνειδητοποίησαν πως «είχαν κάτι στα χέρια τους, επειδή η αντίδραση του κοινού ήταν τεράστια». Μετά από αυτό, ο Κάτμουλ της είπε: «Τα κατάφερες».

Κάστινγκ

Η ηθοποιός Κρίστεν Μπελ προσλήφθηκε για να χαρίσει τη φωνή της στην Άννα στις 5 Μαρτίου 2012. Η Λι παραδέχτηκε πως η επιλογή της Μπελ από τους παραγωγούς ήταν επηρεασμένη από μια σειρά φωνητικών κομματιών που είχε ηχογραφήσει η Μπελ όταν ήταν μικρή κι όπου τραγουδούσε διάφορα τραγούδια από την ταινία Η Μικρή Γοργόνα, συμπεριλαμβανομένου και του τραγουδιού «Part of Your World». Η Μπελ ολοκλήρωσε τις ηχογραφήσεις της ενώ ήταν έγκυος και, μεταγενέστερα, επανηχογράφησε κάποιες από τις ατάκες του χαρακτήρα της μετά την εγκυμοσύνη της, καθώς η φωνή της είχε βαθύνει. Η Μπελ καλέστηκε να επανηχογραφήσει διαλόγους από την ταινία «ίσως 20 φορές», κάτι το οποίο είναι σύνηθες για πρωταγωνιστικό ρόλο σε ταινίες κινουμένων σχεδίων της Disney των οποίων τα σενάρια βρίσκονται ακόμα σε διαδικασία εξέλιξης. Όσον αφορά την προσέγγισή της για τον ρόλο της Άννα, η Μπελ είχε ενθουσιαστεί αφού είχε «ονειρευτεί να λάβει μέρος σε μια ταινία κινουμένων σχεδίων της Disney» από τότε που ήταν τεσσάρων ετών λέγοντας: «Πάντα αγαπούσα τις ταινίες κινουμένων σχεδίων της Disney, αλλά υπήρχε κάτι σχετικά με τις γυναίκες που ήταν ανέφικτο για μένα. Η στάση τους ήταν τόσο καλή και μιλούσαν τόσο καλά, και νιώθω σαν να έκανα πραγματικά αυτό το κορίτσι πολύ πιο καθημερινό και αλλόκοτο και αποδιοργανωμένο και πιο ευερέθιστο και αδέξιο. Είμαι πραγματικά περήφανη για αυτό».
Η Ιντίνα Μενζέλ, μια βετεράνος του Μπρόντγουεϊ, προσλήφθηκε για τον ρόλο της Έλσα. Η Μενζέλ είχε προηγουμένως περάσει από ακρόαση για την ταινία Μαλλιά Κουβάρια, αλλά δεν πήρε τον ρόλο. Ωστόσο, η διευθύντρια του κάστινγκ για το Μαλλιά Κουβάρια διατήρησε μια ηχογράφηση της ακρόασης της Μενζέλ στο τηλέφωνό της και, με βάση αυτό, της ζήτησε να περάσει από ακρόαση μαζί με την Μπελ για το Ψυχρά κι Ανάποδα. Πριν προσληφθούν επίσημα, οι Μενζέλ και Μπελ εντυπωσίασαν βαθιά τους σκηνοθέτες και παραγωγούς κατά τη διάρκεια ενός πρώιμου διαβάσματος σεναρίου. Αφού διάβασαν όλο το σενάριο, τραγούδησαν το «Wind Beneath My Wings» μαζί ως ντουέτο, αφού δεν είχε γραφτεί ακόμα κάποιο τραγούδι για την ταινία. Η Μπελ είχε προτείνει αυτή την ιδέα όταν επισκέφτηκε τη Μενζέλ στο σπίτι της στην Καλιφόρνια για να προετοιμαστούν μαζί για το διάβασμα του σεναρίου. Οι δημιουργοί των τραγουδιών της ταινίας ήταν επίσης παρόντες στο διάβασμα του σεναρίου και η Άντερσον-Λόπεζ είπε: «Ο Λάσιτερ βρισκόταν στον παράδεισο» όταν άκουσε τη Μενζέλ και τη Μπελ να τραγουδούν σε αρμονία και από εκείνη η στιγμή και μετά, επέμεινε «Η Κρίστεν Μπελ και η Ιντίνα Μενζέλ πρέπει να βρίσκονται στην ταινία!» Η Λι είπε: «Το τραγούδησαν σαν αδελφές και μετά το τέλος του τραγουδιού, δεν υπήρχε κανείς που να μην έκλαιγε στην αίθουσα». Μεταξύ του Δεκεμβρίου του 2012 και του Ιουνίου του 2013, το κάστινγκ για τους υπόλοιπους χαρακτήρες ανακοινώθηκε, συμπεριλαμβανομένων των Τζόναθαν Γκροφ ως Κρίστοφ, Άλαν Τούντικ ως Δούκας της Ονειρούπολης, Σαντίνο Φοντάνα ως Πρίγκιπας Χανς και Τζος Γκαντ ως Όλαφ.

Εικονογράφηση

Όπως και η ταινία Μαλλιά Κουβάρια, το Ψυχρά κι Ανάποδα υιοθέτησε ένα μοναδικό καλλιτεχνικό στυλ αναμιγνύοντας στοιχεία και από τη δημιουργία εικόνων από υπολογιστή (CGI) και από τον παραδοσιακό τρόπο εικονογράφησης με το χέρι. Από την αρχή, ο Μπακ ήξερε πως ο Τζίαμο ήταν ο καλύτερος υποψήφιος για να αναπτύξει το στυλ που είχε στο μυαλό του και τον έπεισε να επιστρέψει στην Disney για να δουλέψει ως ο διευθυντής καλλιτεχνίας για το Ψυχρά κι Ανάποδα. Οι Μπακ, Λάσιτερ και Τζίαμο ήταν παλιοί φίλοι που είχαν γνωριστεί στο Κολέγιο Καλών Τεχνών της Καλιφόρνιας και ο Τζίαμο είχε δουλέψει στο παρελθόν ως διευθυντής καλλιτεχνίας στην ταινία της Disney Ποκαχόντας, όπου ο Μπακ ήταν επικεφαλής εικονογράφησης.
Για να δημιουργηθεί το ύφος του Ψυχρά κι Ανάποδα, ο Τζίαμο ξεκίνησε την έρευνά του διαβάζοντας εκτεταμένα για ολόκληρη την περιοχή της Σκανδιναβίας και επισκέφθηκε την πόλη Σόλβανγκ κοντά στο Λος Άντζελες, μια πόλη με έντονο το Δανέζικο στοιχείο, αλλά τελικά επικεντρώθηκε κυρίως στη Νορβηγία αφού το «80 τοις εκατό» των οπτικών που τον γοήτευσαν προέρχονταν από εκεί. Η Disney τελικά επιχορήγησε τρία ερευνητικά ταξίδια. Οι εικονογραφιστές και οι ειδικοί στα ειδικά εφέ απεστάλησαν στο Τζάκσον Χόουλ του Ουαϊόμινγκ για να νιώσουν την εμπειρία του να περπατάς, να τρέχεις και να πέφτεις πάνω σε βαθύ χιόνι φορώντας διάφορα είδη ρουχισμού, συμπεριλαμβανομένων και μακριών φουστών (τις οποίες φόρεσαν για να δοκιμάσουν τόσο οι γυναίκες όσο και οι άντρες), ενώ οι ομάδες φωτισμού και τέχνης επισκέφτηκαν το Ξενοδοχείου Πάγου στην πόλη Κεμπέκ για να μελετήσουν τις ανακλάσεις και διαθλάσεις του χιονιού και του πάγου. Και τέλος, ο Τζίαμο και αρκετοί καλλιτέχνες ταξίδεψαν στη Νορβηγία για να εμπνευστούν από τα βουνά, τα φιόρδ, την αρχιτεκτονική και την κουλτούρα της χώρας. «Είχαμε πολύ στενό χρονοδιάγραμμα για αυτή την ταινία, έτσι η βασική εστίασή μας ήταν πραγματικά το να έχουμε μια σωστή ιστορία, αλλά ξέραμε πως ο Τζον Λάσιτερ είναι αυστηρός στο να φαίνονται όλα αληθινά και να δημιουργείται ένας πιστευτός κόσμος, αλλά και πάλι αυτό δε σημαίνει πως είναι ένας ρεαλιστικός κόσμος - αλλά ένας πιστευτός. Ήταν σημαντικό να δούμε το πεδίο εφαρμογής και την κλίμακα της Νορβηγίας και σημαντικό για τους εικονογραφιστές μας να ξέρουν το πώς μοιάζει» είπε ο Ντελ Βίτσο. «Υπάρχει ένα αληθινό συναίσθημα σε όλο αυτό όπως του πεδίου εφαρμογής και της κλίμακας που υπήρχε στην ταινία Ο Λόρενς της Αραβίας» ολοκλήρωσε.
Κατά τη διάρκεια του 2012, ενώ ο Τζίαμο, οι εικονογραφιστές και οι καλλιτέχνες διεξήγαγαν μια προκαταρκτική έρευνα και ανέπτυξαν το γενικό ύφος της ταινίας, η ομάδα παραγωγής ακόμα δυσκολευόταν να αναπτύξει ένα συναρπαστικό σενάριο, όπως εξηγήθηκε πιο πάνω. Αυτό το πρόβλημα δεν επιλύθηκε επαρκώς μέχρι τον Νοέμβριο του 2012 και το σενάριο απαιτούσε αργότερα ακόμα περισσότερες σημαντικές αναθεωρήσεις. Ως αποτέλεσμα, η μοναδική «τρομακτική» πρόκληση που αντιμετώπιζε η ομάδα εικονογράφησης ήταν το στενό χρονοδιάγραμμα των ούτε δώδεκα μηνών να μετατρέψουν το ακόμα αναπτυσσόμενο σενάριο της Λι σε ταινία. Άλλες ταινίες, όπως το Toy Story 2 της Pixar, είχαν ολοκληρωθεί επιτυχώς σε ακόμα πιο στενό χρονοδιάγραμμα, αλλά ένα στενό χρονοδιάγραμμα σήμαινε απαραιτήτως «δουλειά μέσα στη νύχτα, υπερωρίες και άγχος». Η Λι υπολόγισε πως ολόκληρη η ομάδα του Ψυχρά κι Ανάποδα αποτελείτο περίπου από 600 με 650 άτομα «συμπεριλαμβανομένων και 70 ανθρώπων φωτισμού και 70 έξτρα εικονογραφιστών» και 15 με 20 καλλιτέχνες εικονογραφημένου σεναρίου.
Ο Ντελ Βίτσο εξήγησε το πώς η ομάδα εικονογράφησης της ταινίας οργανώθηκε: «Σε αυτή την ταινία έχουμε αρχηγούς χαρακτήρων, επικεφαλής εικονογραφιστές σε συγκεκριμένους χαρακτήρες. Οι ίδιοι οι εικονογραφιστές μπορεί να δουλεύουν σε διάφορους χαρακτήρες αλλά πάντα βρίσκονται υπό την καθοδήγηση κάποιου αρχηγού. Νομίζω ήταν διαφορετικά σε σχέση με το Μαλλιά Κουβάρια, για παράδειγμα, αλλά επιλέξαμε να το κάνουμε με αυτό τον τρόπο καθώς θέλαμε ένα άτομο να καταλαβαίνει πλήρως και να αναπτύσσει τον δικό του χαρακτήρα και μετά να είναι σε θέση να τον ενσωματώσει στο σύνολο. Ο Χιρούμ Όσμοντ, ο επικεφαλής για τον Όλαφ, είναι ήσυχος αλλά έχει μια αστεία, εκκεντρική προσωπικότητα κι έτσι ξέραμε πως θα έφερνε αρκετή κωμωδία στον χαρακτήρα. Για την εικονογράφο της Άννα, Μπέκι Μπρίσι, ήταν η πρώτη της φορά που θα δούλευε ως επικεφαλής ενός χαρακτήρα και θέλαμε να αναλάβει την Άννα». Ο δάσκαλος υποκριτικής Γουόρνερ Λάφιν, καλέστηκε στα στούντιο για να βοηθήσει τους εικονογραφιστές να καταλάβουν τους χαρακτήρες που δημιουργούσαν. Για να λάβουν το γενικό αίσθημα της κάθε σκηνής, κάποιοι εικονογραφιστές ενσάρκωσαν οι ίδιοι τους χαρακτήρες. «Πραγματικά βιντεογράφησα τον εαυτό μου να παίζει τη σκηνή, κάτι το οποίο βρήκα πολύ βοηθητικό» είπε η επικεφαλής εικονογράφος Ρεμπέκα Γουίλσον Μπρίσι. Αυτό τη βοήθησε να ανακαλύψει στοιχεία που έκαναν τη σκηνή να μοιάζει αληθινή και πιστευτή. Ο επικεφαλής εικονογράφος για την Έλσα ήταν ο Γουέιν Ούντεν, ο οποίος ζήτησε από μόνος του αυτό τον χαρακτήρα επειδή ήταν γοητευμένος από την πολυπλοκότητά του. Ο Ούντεν ανέπτυξε προσεκτικά τις εκφράσεις της Έλσα έτσι ώστε να μπορέσει να δείξει τον φόβο στο πρόσωπό της, σε αντίθεση με την αφοβία της Άννα. Μελέτησε επίσης βίντεο από τις ηχογραφήσεις της Μενζέλ και εικονογράφησε την αναπνοή της Έλσα με τέτοιο τρόπο ώστε να ταιριάζει με την αναπνοή της Μενζέλ. Ο επικεφαλής της εικονογράφησης, Λίνο ΝτιΣάλβο, είπε: «Ο στόχος της ταινίας ήταν να εικονογραφηθούν οι πιο πειστικοί CG χαρακτήρες που είδατε ποτέ».
Όσον αφορά το ύφος και τη φύση της φωτογραφίας της ταινίας, ο Τζίαμο επηρεάστηκε σε μεγάλο βαθμό από τη δουλειά του Τζακ Καρνίφ στην ταινία Ο Μαύρος Νάρκισσος. Σύμφωνα με εκείνον, έδωσε μια υπερ-πραγματικότητα στην ταινία: «Επειδή αυτή είναι μια ταινία με τέτοια κλίμακα και έχουμε να σχεδιάσουμε από τα Νορβηγικά φιόρδ, ήθελα πραγματικά να εξερευνήσω το βάθος. Από τη σκοπιά του σχεδιαστή, αφού τόνιζα τα οριζόντια και τα κάθετα στοιχεία, αυτά που προσέφεραν τα φιόρδ ήταν τέλεια. Εγκλωβίσαμε την αδελφική ιστορία σε κλίμακα». Η δουλειά του Τεντ ΜακΚορντ στην Μελωδία της Ευτυχίας ήταν επίσης μια μεγάλη επιρροή για τον Τζίαμο. Ήταν επίσης ιδέα του Τζίαμο, το Ψυχρά κι Ανάποδα να κινηματογραφηθεί με διαδικασία σινεμασκόπ ευρείας οθόνης, κάτι το οποίο ενέκρινε ο Λάσιτερ. Αυτό έκανε το Ψυχρά κι Ανάποδα την πρώτη ταινία που κινηματογραφήθηκε ολοκληρωτικά σε σινεμασκόπ από το 2000 και την ταινία Τιτάν: Μετά το τέλος της Γης. Ο Τζίαμο ήθελε επίσης να εξασφαλίσει πως τα Νορβηγικά φιόρδ, η αρχιτεκτονική και η λαϊκή τέχνη rosemaling, ήταν κρίσιμοι παράγοντες στον σχεδιασμό του περιβάλλοντος της Αρεντέλλας. Ο Τζίαμο, του οποίου προέλευση αποτελεί η παραδοσιακή εικονογράφηση, είπε πως ο καλλιτεχνικός σχεδιασμός του περιβάλλοντος αντιπροσωπεύει μια ενότητα μεταξύ χαρακτήρα και περιβάλλοντος και πως αρχικά ήθελε να ενσωματώσει κεκορεσμένα χρώματα, τα οποία είναι τυπικά κακοσύστατα στην εικονογράφηση σε υπολογιστή. Για περισσότερη αυθεντικότητα, ένας πραγματικός τάρανδος με το όνομα Σέιτζ ήρθε στα στούντιο για να μελετήσουν οι εικονογραφιστές τις κινήσεις και τις γκριμάτσες του, για τον χαρακτήρα του Σβεν.
Ένα άλλο σημαντικό θέμα που επέμεινε ο Τζίαμο ήταν τα κοστούμια, καθώς «ήξερε από την αρχή» πως θα ήταν «μια ταινία κοστουμιών». Για να πετύχουν το όραμα αυτό, έφερε στα στούντιο την σχεδιάστρια χαρακτήρων Τζιν Γκίλμορ, για να ενεργήσει ως αφοσιωμένη «σχεδιαστής κοστουμιών». Ενώ η παραδοσιακή εικονογράφηση απλά ενσωματώνει τον σχεδιασμό του κοστουμιού με τον σχεδιασμό του χαρακτήρα και συμπεριφέρεται στα ρούχα ως μέρος του χαρακτήρα, στην εικονογράφηση σε υπολογιστή το κοστούμι θεωρείται σχεδόν ως μια ξεχωριστή οντότητα με τις δικές του ιδιότητες και συμπεριφορές – και το Ψυχρά κι Ανάποδα απαιτούσε ένα επίπεδο μιας ακόμα μη δοκιμασμένης λεπτομέρειας και μικρολεπτομερειών όπως υφάσματα, κουμπιά, τελειώματα και ραφές. Η Γκίλμορ εξήγησε πως «η γενική προσέγγισή της ήταν να συγχωνεύσει τις ιστορικές σιλουέτες από τη Δυτική Ευρώπη του 1840 (πάνω κάτω), με τα σχήματα και τις λεπτομέρειες των παραδοσιακών λαϊκών κοστουμιών της Νορβηγίας του 19ου αιώνα περίπου». Αυτό σήμαινε τη χρησιμοποίηση κυρίως πάνινου υφάσματος σε συνδυασμό με βελούδο, λινό και μετάξι. Κατά τη διάρκεια της παραγωγής, ο Τζίαμο και η Γκίλμορ «έτρεχαν τριγύρω» προμηθεύοντας τα διάφορα τμήματα με δείγματα από τον αληθινό κόσμο για να τα χρησιμοποιήσουν ως αναφορά. Οι «καλλιτέχνες ανάπτυξης του ύφους» της ταινίας) δημιούργησαν την ψηφιακά ζωγραφισμένη προσομοίωση της εμφάνισης των επιφανειών, ενώ άλλα τμήματα ασχολήθηκαν με την κίνηση, τον εξοπλισμό και τη βαρύτητα, το πάχος και τον φωτισμό των υφασμάτων.
Κατά τη διάρκεια της παραγωγής, ο Αγγλικός τίτλος της ταινίας άλλαξε από Η Βασίλισσα του Χιονιού (The Snow Queen) σε Frozen, μια απόφαση η οποία οδήγησε σε συγκρίσεις με μια άλλη ταινία της Disney, το Tangled (Μαλλιά Κουβάρια). Ο Ντελ Βίτσο εξήγησε πως «ο τίτλος Frozen προέκυψε ανεξάρτητα από τον τίτλο Tangled. Είναι επειδή, για εμάς, αντιπροσωπεύει την ταινία. Το Frozen παίζει τόσο στο επίπεδο του πάγου και του χιονιού, όσο και στην παγωμένη σχέση, στην παγωμένη καρδιά που πρέπει να ξεπαγώσει. Δεν πιστεύουμε, ωστόσο, σε συγκρίσεις μεταξύ Tangled και Frozen». Ανέφερε επίσης πως η ταινία θα εξακολουθήσει να διατηρεί τον αυθεντικό της τίτλο, The Snow Queen, σε μερικές χώρες «επειδή αυτό απλά αντηχεί πιο δυνατά σε κάποιες χώρες σε σχέση με το Frozen. Ίσως υπάρχει ένας πλούτος από την κληρονομιά της χώρας σε σχέση με το The Snow Queen κι έτσι να θέλουν απλά να του δώσουν έμφαση».

Ανάπτυξη τεχνολογίας

Τα στούντιο ανέπτυξαν διάφορα νέα εργαλεία για να δημιουργήσουν ρεαλιστικές και πιστευτές λήψεις, ειδικά του βαριού και βαθιού χιονιού και των αλληλεπιδράσεών του με τους χαρακτήρες. Η Disney ήθελε ένα «σφαιρικό» και οργανικό εργαλείο που θα προσέφερε τα εφέ του χιονιού αλλά να μην απαιτείται εναλλαγή μεταξύ διαφόρων μεθόδων. Όπως σημειώθηκε πιο πάνω, αρκετοί καλλιτέχνες της Disney και ειδικοί στα ειδικά εφέ ταξίδεψαν στο Ουαϊόμινγκ για να έρθουν σε επαφή με το βαθύ χιόνι και να ζήσουν την εμπειρία του να περπατάς πάνω σε αυτό. Ο Δρ. Κένεθ Λίμπερχτ, ένας καθηγητής από το Τεχνολογικό Ινστιτούτο της Καλιφόρνια, καλέστηκε για να δώσει κάποιες διαλέξεις στην ομάδα των εφέ για το πώς δημιουργείται το χιόνι και ο πάγος και γιατί οι νιφάδες είναι μοναδικές. Χρησιμοποιώντας αυτή τη γνώση, η ομάδα των εφέ δημιούργησε μια γεννήτρια νιφάδων η οποία τους επέτρεπε να δημιουργούν τυχαία 2000 μοναδικές σε σχήμα νιφάδες για την ταινία.
Μια άλλη πρόκληση που έπρεπε να αντιμετωπίσουν τα στούντιο ήταν η απεικόνιση του βαριού και βαθιού χιονιού το οποίο και θα έπρεπε να αλληλεπιδρά πιστευτά με τους χαρακτήρες αλλά και να έχει ρεαλιστική κολλώδη ποιότητα. Σύμφωνα με τον κύριο μηχανικό λογισμικού, Άντριου Σελ: «Το χιόνι δεν είναι πραγματικά υγρό. Και δεν είναι πραγματικά στερεό. Διαλύεται. Μπορεί να συμπιεστεί δημιουργώντας χιονόμπαλες. Όλα αυτά τα διαφορετικά εφέ είναι πολύ δύσκολο να συλληφθούν ταυτόχρονα». Για να το πετύχουν αυτό, οι μηχανικοί λογισμικού χρησιμοποίησαν προηγμένα μαθηματικά και φυσική με τη βοήθεια των μαθηματικών ερευνητών από το Πανεπιστήμιο της Καλιφόρνιας, Λος Άντζελες για να δημιουργήσουν μια εφαρμογή λογισμικού προσομοίωσης χιονιού, το οποίο ονόμασαν Matterhorn. Το εργαλείο ήταν ικανό να απεικονίζει ρεαλιστικά το χιόνι σε ένα εικονικό περιβάλλον και χρησιμοποιήθηκε σε τουλάχιστον 43 σκηνές της ταινίας, συμπεριλαμβανομένων αρκετών σκηνών κλειδιά. Ο μηχανικός λογισμικού Αλεξέι Στόμακιν αναφέρθηκε στο χιόνι ως «έναν σημαντικό χαρακτήρα της ταινίας» και ως εκ τούτου τράβηξε ιδιαίτερα την προσοχή των σκηνοθετών. «Όταν το τεντώσεις, το χιόνι θα σπάσει σε κομμάτια. Από τη στιγμή που το χιόνι δεν έχει οποιεσδήποτε συνδέσεις, δεν έχει βρόγχους, μπορεί να σπάσει πολύ εύκολα. Αυτή ήταν μια σημαντική ιδιότητα του χιονιού που εκμεταλλευτήκαμε» εξήγησε ο Σελ. «Βλέπεις τον Κρίστοφ να περπατά στο χιόνι και βλέπεις τα ίχνη του να σπάνε το χιόνι σε μικρά και μεγάλα κομμάτια και βλέπεις την Άννα να αποχωρεί και το χιόνι να έχει συσκευαστεί κι έπειτα να σπάει σε κομμάτια. Είναι πολύ οργανικό το πώς συμβαίνει αυτό. Δεν βλέπεις πως είναι ήδη κομμάτια - βλέπεις το χιόνι ως ένα πράγμα και μετά να σπάει». Το εργαλείο αποδείχθηκε επίσης να είναι πρακτικά χρήσιμο σε σκηνές που περιελάμβαναν χαρακτήρες να περπατούν πάνω σε βαθύ χιόνι, καθώς εξασφάλισε πως το χιόνι θα αντιδρούσε φυσικά σε κάθε βήμα.
Άλλα εργαλεία που σχεδιάστηκαν για να βοηθήσουν τους καλλιτέχνες να συμπληρώσουν τα περίπλοκα εφέ περιελάμβαναν το Spaces, το οποίο επέτρεπε στα αποικοδομήσιμα μέρη του Όλαφ να κινούνται τριγύρω και να ξαναχτίζονται, το Flourish, το οποίο επέτρεπε έξτρα κινήσεις όπως για παράδειγμα τα φύλλα και τα κλαδιά να είναι καλλιτεχνικά σκηνοθετημένα, το Snow Batcher, το οποίο βοήθησε στην προεπισκόπηση της τελικής όψης του χιονιού, ειδικά όταν οι χαρακτήρες αλληλεπιδρούσαν με μια περιοχή χιονιού περπατώντας μέσα από τον όγκο του, και το Tonic, το οποίο κατέστησε ικανούς τους καλλιτέχνες να γλύψουν τα μαλλιά των χαρακτήρων. Το Tonic βοήθησε επίσης στην εικονογράφηση στοιχείων γούνας και μαλλιών όπως τα μαλλιά της Έλσα, τα οποία περιείχαν 420.000 τρίχες δημιουργημένες σε υπολογιστή, όταν ο μέσος αριθμός τριχών για έναν πραγματικό άνθρωπο είναι μόνο 100.000 τρίχες. Ο αριθμός των σκελετών των χαρακτήρων στο Ψυχρά κι Ανάποδα είναι 312 και ο αριθμός των προσομοιωμένων κοστουμιών έφτασε τα 245, τα οποία ήταν κατά πολύ περισσότερα από όλες τις άλλες ταινίες της Disney που είχαν γίνει μέχρι τότε. Πενήντα καλλιτέχνες εφέ και φωτισμού δούλεψαν μαζί χρησιμοποιώντας την τεχνολογία για να δημιουργήσουν «ένα μόνο πλάνο» όπου η Έλσα χτίζει το παλάτι της από πάγο. Η πολυπλοκότητά του απαιτούσε 30 ώρες για να αποδοθεί το κάθε καρέ, με 4000 υπολογιστές να αποδίδουν ένα καρέ τη φορά.
Πέραν των 3D εφέ, οι σκηνοθέτες χρησιμοποίησαν επίσης και 2D σχέδια για συγκεκριμένα στοιχεία και σκηνές στην ταινία, συμπεριλαμβανομένων της μαγείας της Έλσα και των γλυπτών από χιόνι, καθώς επίσης και των παγωμένων συντριβανιών και πατωμάτων. Η ομάδα των εφέ δημιούργησε ένα «στάδιο σύλληψης» όπου ολόκληρος ο κόσμος του Ψυχρά κι Ανάποδα προβάλλεται σε οθόνες, οι οποίες μπορούν να «κινηματογραφηθούν» με ειδικές κάμερες για να λειτουργήσουν ως 3D σκηνές. «Μπορούμε να πάρουμε αυτό το εικονικό σκηνικό που μιμείται όλες μου τις κινήσεις και να το βάλουμε σε οποιαδήποτε από τις σκηνές της ταινίας» είπε ο διαχειριστής της τεχνολογίας, Ιβάν Γκόλντμπεργκ.

Έμπνευση από Σκανδιναβία και Σαάμι

Το σκηνικό βασίστηκε κυρίως στη Νορβηγία και οι πολιτισμικές επιρροές στην ταινία προήλθαν από τον Σκανδιναβικό πολιτισμό. Αρκετά τοπία της Νορβηγίας εμφανίζονται στην ταινία, συμπεριλαμβανομένων του Φρουρίου Akershus στο Όσλο, του Καθεδρικού Nidaros στο Τρόντχαϊμ και των κτιρίων Bryggen στο Μπέργκεν. Πολυάριθμα άλλα τυπικά πολιτισμικά Σκανδιναβικά στοιχεία περιλαμβάνονται επίσης στην ταινία, όπως ξύλινες εκκλησίες, ξωτικά, καράβια των Βίκινγκ, ιαματικές πηγές, άλογα fjord, παραδοσιακά ρούχα bunad και φαγητά όπως το lutefisk. Ένα maypole βρίσκεται επίσης στην ταινία, καθώς και μια σύντομη εμφάνιση ρούνων σε ένα βιβλίο που ανοίγει ο πατέρας της Άννα και της Έλσα για να καταλάβει πού ζουν τα ξωτικά. Μια σκηνή όπου δύο άντρες λογομαχούν για το αν θα πρέπει τα καυσόξυλα να στοιβάζονται με τον φλοιό του ξύλου προς τα πάνω ή προς τα κάτω είναι μια αναφορά στην αιώνια διαφωνία των Νορβηγών για το ποιος είναι ο σωστός τρόπος στοίβαξης καυσόξυλων.
Η ταινία περιέχει επίσης αρκετά στοιχεία ειδικά παρμένα από τον πολιτισμό των Σαάμι, όπως τη χρήση των ταράνδων ως μεταφορικό μέσο και τον εξοπλισμό που χρησιμοποιούν για να τους ελέγχουν, το είδος ρουχισμού τους (τα ρούχα των ανθρώπων που κόβουν τον πάγο) και κομμάτια από τη μουσική επένδυση. Διακοσμήσεις, όπως αυτές στις κολόνες του κάστρου και στο έλκηθρο του Κρίστοφ, είναι επίσης εμπνευσμένες από τις διακοσμήσεις duodji των Σαάμι. Κατά τη διάρκεια του ερευνητικού τους ταξιδιού στη Νορβηγία, η ομάδα της Disney επισκέφτηκε την Rørosrein, μια οικογενειακή εταιρία Σαάμι στο χωριό Plassje, η οποία παράγει κρέας ταράνδου και διοργανώνει τουριστικές εκδηλώσεις. Η Αρεντέλλα είναι εμπνευσμένη από το Nærøyfjord, έναν κλάδο του μακρύτερου Νορβηγικού φιόρδ Sognefjorden, το οποίο βρίσκεται στη λίστα των μνημείων παγκόσμιας κληρονομιάς της UNESCO. Ένα κάστρο στο Όσλο με πανέμορφα μοτίβα ζωγραφισμένα στο χέρι και στους τέσσερις τοίχους του, εξυπηρέτησε ως έμπνευση για το εσωτερικό του βασιλικού κάστρου της Αρεντέλλας.
Το ταξίδι των συντελεστών στη Νορβηγία προσέφερε ουσιαστική γνώση για τους εικονογραφιστές ώστε να φτιάξουν την αισθητική της ταινίας όσον αφορά το χρώμα, τον φωτισμό και την ατμόσφαιρα. Σύμφωνα με τον Τζίαμο, υπήρχαν τρία σημαντικά στοιχεία που είχαν αποκτήσει από το ερευνητικό αυτό ταξίδι: τα φιόρδ και οι χαρακτηριστικοί μαζικοί κατακόρυφοι σχηματισμοί των πετρωμάτων τους, τα οποία εξυπηρέτησαν ως το σκηνικό για το απομονωμένο βασίλειο της Αρεντέλλας, οι μεσαιωνικές ξύλινες εκκλησίες των οποίων οι αγροτικές τριγωνικές οροφές και ζώνες ενέπνευσαν τον περίβολο του κάστρου, και η παραδοσιακή τέχνη rosemaling, της οποίας η ξεχωριστή επένδυση και τα μοτίβα πλέγματος χρησιμοποιήθηκαν στην αρχιτεκτονική, στη διακόσμηση και στα κοστούμια.

Μουσική και σχεδιασμός ήχου

Το αντρόγυνο Ρόμπερτ Λόπεζ και Κρίστεν Άντερσον-Λόπεζ έγραψε τους στίχους και τη μουσική των τραγουδιών του Ψυχρά κι Ανάποδα. Οι δυο τους είχαν εργαστεί προηγουμένως με τη Disney Animation στην ταινία Ο Γουίνι το Αρκουδάκι (2011), στην οποία συμμετείχε επίσης ο Ντελ Βίτσο και ο οποίος τους προσέλαβε για το Ψυχρά κι Ανάποδα, και πριν από αυτό, είχαν δουλέψει για το μιούζικαλ Ψάχνοντας τον Νέμο - Το Μιούζικαλ (2007) με τα Disney Parks. Ο Λόπεζ άκουσε για πρώτη φορά για το πρότζεκτ της Disney ενώ δούλευε στο Λος Άντζελες για το μιούζικαλ Το Βιβλίο των Μορμόνων, αλλά η Disney ήθελε τόσο πολύ να δουλέψει και με τους δύο που η ομάδα παραγωγής ταξίδεψε στη Νέα Υόρκη για να παρουσιάσει το πρότζεκτ προσωπικά και στην Άντερσον-Λόπεζ, η οποία ήταν απασχολημένη με το μεγάλωμα των δύο κοριτσιών του ζευγαριού. Ο Λόπεζ πιστεύει πως η Disney ενδιαφερόταν συγκεκριμένα για το ταλέντο της συζύγου του στις δυνατές ιστορίες. Η απόφαση φυσικά ήταν εύκολη: «Όταν η Disney σε ρωτάει αν θες να κάνεις ένα παραμύθι μιούζικαλ, λες ναι».
Περίπου 23 λεπτά της ταινίας είναι αφιερωμένα στα μουσικά νούμερα του ζευγαριού. Επειδή το ζευγάρι ζει στη Νέα Υόρκη, η στενή συνεργασία με την ομάδα παραγωγής στο Μπέρμπανκ απαιτούσε διηπειρωτικές τηλεδιασκέψεις διάρκειας δύο ωρών σχεδόν κάθε μέρα για περίπου 14 μήνες. Για κάθε τραγούδι που συνέθεταν, ηχογραφούσαν ένα ντέμο στο στούντιό τους στο σπίτι (με τους δυο τους να τραγουδούν τους στίχους και τον Λόπεζ να παίζει στο πιάνο) και το έστελναν με ηλεκτρονικό ταχυδρομείο στο Μπέρμπανκ για να το συζητήσουν στην επόμενη τηλεδιάσκεψη. Οι Λόπεζ και Άντερσον-Λόπεζ γνώριζαν πως η δουλειά τους θα συγκρινόταν με αυτή των Άλαν Μένκεν και Χάουαρντ Άσμαν από την εποχή της Αναγέννησης της Disney και, όποτε αισθάνονταν χαμένοι, ρωτούσαν τους εαυτούς τους «Τι θα έκανε ο Άσμαν;» Εν τέλη, έγραψαν συνολικά 25 τραγούδια για την ταινία, από τα οποία μόνο τα οκτώ μπήκαν στην τελική εκδοχή αυτής. Ένα τραγούδι, το «For the First Time in Forever», είχε μια επανάληψη και το «Let it Go» τραγουδήθηκε σε διασκευή από την Ντέμι Λοβάτο για τους τίτλους τέλους, φτάνοντας συνολικά τα δέκα τραγούδια στην ταινία. Επτά από τα 17 που δεν μπήκαν στην ταινία, κυκλοφόρησαν αργότερα σε μια deluxe εκδοχή του soundtrack.
Τον Φεβρουάριο του 2013, ο Κρίστοφ Μπεκ προσλήφθηκε για να επενδύσει μουσικά την ταινία, μετά τη δουλειά του στο Paperman, μια ταινία κινουμένων σχεδίων μικρού μήκους της Disney που κυκλοφόρησε τη χρονιά πριν το Ψυχρά κι Ανάποδα. Στις 14 Σεπτεμβρίου 2013, αποκαλύφθηκε πως το τραγούδι Eatnemen Vuelie του Σαάμι μουσικού Φρόντε Φιέλχαϊμ θα αποτελούσε το τραγούδι των τίτλων αρχής της ταινίας, καθώς περιλαμβάνει στοιχεία του παραδοσιακού στυλ joik Σαάμι τραγουδιών. Οι μουσικοί παραγωγοί προσέλαβαν έναν Νορβηγό γλωσσολόγο για να βοηθήσει με τους στίχους ενός τραγουδιού γραμμένου στην αρχαία σκανδιναβική γλώσσα για την στέψη της Έλσα και ταξίδεψαν στο Τρόντχαϊμ στη Νορβηγία για να το ηχογραφήσουν μαζί τη γυναικεία χορωδία της Νορβηγίας, Cantus, ένα κομμάτι εμπνευσμένο από την παραδοσιακή Σαάμι μουσική.
Υπό την επίβλεψη του ηχολήπτη Ντέιβιντ Μπούτσερ, τα βασικά μέλη του καστ ξεκίνησαν τις ηχογραφήσεις τον Οκτώβριο του 2012 στο στούντιο ηχογράφησης Sunset Sound στο Χόλυγουντ, πριν τα τραγούδια ενορχηστρωθούν, κάτι που σημαίνει πως οι ηθοποιοί καθώς τραγουδούσαν, άκουγαν στα ακουστικά τους την ντέμο εκδοχή των τραγουδιών που είχε κάνει ο Λόπεζ στο πιάνο. Οι περισσότεροι από τους διαλόγους ηχογραφήθηκαν στο κτίριο Roy E. Disney Animation στο Μπέρμπανκ υπό την επίβλεψη του Γκάμπριελ Γκάι ο οποίος, πέραν της μίξης των διαλόγων, έκανε και τη μίξη των ηχητικών εφέ της ταινίας. Κάποιοι διάλογοι ηχογραφήθηκαν μετά την ηχογράφηση των τραγουδιών τόσο στο Sunset Sound όσο και στα Capitol στούντιο. Για τις σκηνές που περιελάμβαναν την Άννα και την Έλσα, και τα δύο στούντιο προσέφεραν θαλάμους φωνητικής απομόνωσης όπου οι Μενζέλ και Μπελ μπορούσαν να διαβάζουν τους διαλόγους τους κοιτάζοντας η μία την άλλη, αποφεύγοντας το «μοίρασμα» του ήχου μεταξύ των αντίστοιχων κομματιών τους. Επιπρόσθετοι διάλογοι ηχογραφήθηκαν στις εγκαταστάσεις μεταγλώττισης των Walt Disney Studios στο Μπέρμπανκ και στο Soundtrack Group's New York στούντιο, αφού η ομάδα παραγωγής έπρεπε να δουλέψει γύρω από το βεβαρυμένο πρόγραμμα των μελών του καστ που διέμεναν στη Νέα Υόρκη, όπως ο Φοντάνα.
Οι συνθέσεις των Λόπεζ και Άντερσον-Λόπεζ για τα τραγούδια μαζί με τα φωνητικά κομμάτια στάλθηκαν στον Ντέιβ Μέτζγκερ στο Σάλεμ για να τα ρυθμίσει και να τα ενορχηστρώσει. Ο Μέτζγκερ ενορχήστρωσε επίσης ένα σημαντικό μέρος της μουσικής επένδυσης του Μπεκ.
Για την ορχηστρική μουσική επένδυση της ταινίας, ο Μπεκ απέτισε φόρο τιμής στο νορβηγικό - και λαπωνικό - εμπνευσμένο σκηνικό χρησιμοποιώντας τοπικά μουσικά όργανα, όπως το bukkehorn, και παραδοσιακές φωνητικές τεχνικές, όπως την kulning. Ο Μπεκ δούλεψε μαζί με τους Λόπεζ και Άντερσον-Λόπεζ στην ενσωμάτωση των τραγουδιών τους μέσα στις δικές του συνθέσεις. Ο στόχος των τριών «ήταν η δημιουργία ενός συνεκτικού μουσικού ταξιδιού από την αρχή μέχρι το τέλος». Παρομοίως, ο Κέισι Στόουν που έκανε τη μίξη της μουσικής (επίσης επέβλεπε την ηχογράφησή της), δούλεψε μαζί με τον Μπούτσερ για να ευθυγραμμίσει τις ρυθμίσεις των μικροφώνων, έτσι ώστε να εξασφαλίσει πως οι μεταβάσεις ανάμεσα στα τραγούδια και τη μουσική ήταν αδιάλειπτες, ακόμα κι αν ηχογραφήθηκαν χωριστά και σε διαφορετικές ημερομηνίες. Η τελική ενορχήστρωση, τόσο των τραγουδιών όσο και της μουσικής, ηχογραφήθηκε στο Eastwood Scoring Stage στο στούντιο της Warner Bros. Pictures στο Μπέρμπανκ, από μια 80-μελή ορχήστρα η οποία συμπεριλάμβανε 32 τραγουδιστές, ανάμεσά τους και η ντόπια Νορβηγίδα Κριστίν Χολς. Ο Μπούτσερ επέβλεπε την ηχογράφηση των τραγουδιών των Λόπεζ και Άντερσον-Λόπεζ από τις 22 μέχρι τις 24 Ιουλίου του 2013 κι έπειτα, ο Στόουν επέβλεπε την ηχογράφηση της σύνθεσης του Μπεκ από τις 3 μέχρι τις 6 και από τις 9 μέχρι τις 10 Σεπτεμβρίου. Ο Μπούτσερ έκανε τη μίξη των τραγουδιών στο Eastwood stage, ενώ ο Στόουν έκανε τη μίξη της μουσικής επένδυσης του Μπεκ στο ιδιωτικό του στούντιο στη Σάντα Μόνικα της Καλιφόρνια.
Όσον αφορά τον ήχο του Ψυχρά κι Ανάποδα, η σκηνοθέτης Τζένιφερ Λι δήλωσε πως ο ήχος έπαιξε σημαντικό κομμάτι στο να μπορεί η ταινία να σε αγγίζει και να σε μεταφέρει. Εξήγησε: «Αφήνοντάς την να πει την ιστορία συναισθηματικά, ο ήχος του πάγου όταν βρίσκεται στο πιο επικίνδυνο σημείο του απλά σε κάνει να ανατριχιάζεις». Η απόλυτη σιωπή στην κλιμάκωση της ταινίας ακριβώς πριν η Άννα παγώσει, ήταν ιδέα του Λάσιτερ, κάτι το οποίο «πραγματικά ήθελε». Σε αυτή τη σκηνή, ακόμα και ο περιβάλλων ήχος που φυσιολογικά θα βρισκόταν εκεί, αφαιρέθηκε, έτσι ώστε να το κάνει να φαίνεται ασυνήθιστο. Η Λι εξήγησε πως «αυτή ήταν μια στιγμή όπου θέλαμε όλα να μοιάζουν σε αναστολή».
Για να εξασφαλίσουν ορισμένα ηχητικά εφέ του χιονιού και του πάγου, ο σχεδιαστής ήχου Όντιν Μπενίτεζ ταξίδεψε στο βουνό Μαμόθ της Καλιφόρνια, για να τους ηχογραφήσει σε μια παγωμένη λίμνη. Ωστόσο, η δουλειά των ηχητικών εφέ foley έγινε στη σκηνή foley της Warner Bros. Pictures από συνεργείο της Warner Bros. Οι καλλιτέχνες foley λάμβαναν καθημερινά παραδόσεις 22.6kg χιονιού και πάγου, για να τους βοηθήσουν να ηχογραφήσουν όλους τους απαραίτητους ήχους για την ταινία. Επειδή τα οπτικά της ταινίας οριστικοποιήθηκαν πολύ αργά, ηχογραφήθηκαν πέντε ξεχωριστές εκδοχές σχεδόν κάθε βήματος στο χιόνι (αντιστοιχούσαν σε πέντε διαφορετικούς τύπους χιονιού) και έπειτα, μία από αυτές επιλέχθηκε κατά τη διαδικασία μίξης του ήχου για να ταιριάζει με το χιόνι της κάθε σκηνής. Ένα θέμα για το οποίο η ομάδα παραγωγής ήταν «λεπτομερής» ήταν ο ήχος των βημάτων της Έλσα πάνα στο παγωμένο παλάτι, για το οποίο απαιτήθηκαν οκτώ προσπάθειες, συμπεριλαμβανομένων και ποτηριών κρασιού στον πάγο και μεταλλικών μαχαιριών στον πάγο. Τελικά, χρησιμοποίησαν μια μίξη τριών ήχων.
Παρόλο που τα φωνητικά, η μουσική, τα ηχητικά εφέ και σχεδόν όλοι οι διάλογοι ηχογραφήθηκαν σε διαφορετικά σημεία, η τελική επανηχογράφηση σε μορφή Dolby Atmos έγινε στις εγκαταστάσεις της Disney, στα Disney Digital Studio Services, από τον Κέισι Ε. Φλουρ.

Διεθνείς μεταγλωττίσεις

Όπως και άλλα προϊόντα της Disney τα οποία συχνά μεταγλωττίζονται μέσω του Disney Character Voices International (Διεθνείς Φωνές Χαρακτήρων της Disney), το Ψυχρά κι Ανάποδα μεταφράστηκε και μεταγλωττίστηκε σε 41 γλώσσες (σε σχέση με τις μόνο 15 γλώσσες του Βασιλιά των Λιονταριών). Μια τεράστια πρόκληση ήταν να βρεθούν για κάθε γλώσσα ντόπιες, ικανές σοπράνο που να ταιριάζουν στον ζεστό φωνητικό τόνο και την έκταση τριών οκτάβων της Μενζέλ. Ο Ρικ Ντέμπσεϊ, το ανώτερο στέλεχος της ομάδας, θεώρησε τη διαδικασία μετάφρασης της ταινίας ως «εξαιρετικά δύσκολη» εξηγώντας: «Είναι μια δύσκολη πράξη ζογκλέρ το να καταφέρεις να έχεις τη σωστή πρόθεση των στίχων και ταυτόχρονα να ταιριάζουν ρυθμικά με τη μουσική. Και έπειτα, πρέπει να πας πίσω και να προσαρμόσεις τα χείλη του χαρακτήρα που τραγουδά! ... Απαιτείται πολλή υπομονή και ακρίβεια». Ο Λόπεζ εξήγησε πως τους είχαν πει από την Disney να αφαιρέσουν από τα τραγούδια τους περίπλοκα λογοπαίγνια, έτσι ώστε να εξασφαλίσουν πως η ταινία θα μεταφραζόταν εύκολα και θα είχε παγκοσμίως ελκυστικούς στίχους.
Για το κάστινγκ των μεταγλωττισμένων εκδοχών, η Disney απαιτούσε ντόπιους ηθοποιούς της κάθε χώρας έτσι ώστε να «εξασφαλιστεί πως η ταινία θα είχε την αίσθηση πως ήταν 'ντόπια'». Χρησιμοποίησαν τις φωνές των Μπελ και Μενζέλ ως το «προσχέδιό» τους στο κάστινγκ και προσπάθησαν να ταιριάξουν τις φωνές «όσο το δυνατόν περισσότερο», έστω κι αν αυτό σήμαινε πως έπρεπε να περάσουν από ακρόαση περίπου 200 τραγουδίστριες για να συμπληρώσουν τις 41 θέσεις, μόνο για την Έλσα. Για σχεδόν 15 μεταγλωττισμένες εκδοχές, προσέλαβαν δύο άτομα για την Έλσα (ένα για το τραγούδι και ένα για τους διαλόγους), καθώς δεν μπορούσαν όλες οι ηθοποιοί να τραγουδήσουν. Μετά το κάστινγκ όλων των άλλων ρόλων για όλες τις 41 γλώσσες, το διεθνές καστ αποτελείτο από περισσότερα από 900 άτομα, τα οποία ηχογράφησαν τους διαλόγους τους κατά τη διάρκεια 1300 εγγραφών περίπου.
Από το 2013, κάποιοι τοπικοί τηλεοπτικοί σταθμοί και ανεξάρτητα στούντιο μεταγλώττισαν την ταινία στις τοπικές τους γλώσσες, δημιουργώντας μερικές ανεπίσημες μεταγλωττίσεις. Συγκεκριμένα: Αλβανική, Αραβική (τηλεοπτική μεταγλώττιση), Καρατσάι-Μπαλκάρ, Περσική και Tagalog.

Κυκλοφορία

Το Ψυχρά κι Ανάποδα κυκλοφόρησε στις αίθουσες στις Ηνωμένες Πολιτείες στις 27 Νοεμβρίου 2013 και συνοδευόταν από τη νέα ταινία κινουμένων σχεδίων μικρού μήκους Get a Horse! με τον Μίκυ Μάους. Η πρεμιέρα της ταινίας έγινε στο El Capitan Theatre στο Χόλυγουντ, Καλιφόρνια στις 19 Νοεμβρίου 2013 και είχε μια περιορισμένη κυκλοφορία πέντε ημερών ξεκινώντας στις 22 Νοεμβρίου, πριν κυκλοφορήσει ευρέως σε όλες τις αίθουσες.
Πριν την κυκλοφορία της ταινίας, τα τραγούδια «Let it Go» και «In Summer» των Λόπεζ και Άντερσον-Λόπεζ παρουσιάστηκαν στην έκθεση της Disney D23 του 2013, όπου η Ιντίνα Μενζέλ ερμήνευσε το πρώτο ζωντανά. Ένα πρώτο τρέιλερ κυκλοφόρησε στις 18 Ιουνίου 2013, ακολουθούμενο από την κυκλοφορία του επίσημου τρέιλερ στις 26 Σεπτεμβρίου 2013. Το Ψυχρά κι Ανάποδα προωθήθηκε επίσης έντονα σε αρκετά θεματικά πάρκα της Disney συμπεριλαμβανομένων των Fantasyland στη Disneyland, World of Color στο Disney California Adventure, Epcot της Νορβηγίας και Disney Dreams! στο Disneyland Park του Παρισιού. Τα Disneyland και Epcot προσέφεραν επίσης και συναντήσεις με τους δύο βασικούς χαρακτήρες της ταινίας, Άννα και Έλσα. Στις 6 Νοεμβρίου 2013, η θυγατρική της Disney, Disney Consumer Products, ξεκίνησε τη διανομή μια σειράς παιχνιδιών και άλλων προϊόντων σχετιζόμενων με την ταινία μέσω των Disney Store και άλλων προμηθευτών.
Στις 31 Ιανουαρίου 2014, μια «τραγουδήστε μαζί» εκδοχή του Ψυχρά κι Ανάποδα κυκλοφόρησε σε 2057 αίθουσες στις Ηνωμένες Πολιτείες. Περιελάμβανε τους στίχους των τραγουδιών στην οθόνη και οι θεατές καλούνταν να ακολουθήσουν τη νιφάδα και να τραγουδήσουν μαζί με τους πρωταγωνιστές τα τραγούδια της ταινίας. Μετά την ευρεία κυκλοφορία της στην Ιαπωνία στις 14 Μαρτίου 2014, μια παρόμοια εκδοχή «τραγουδήστε μαζί» κυκλοφόρησε στη χώρα σε επιλεγμένες αίθουσες στις 26 Απριλίου. Στις μεταγλωττισμένες Ιαπωνικές εκδοχές, αντί των αγγλικών στίχων, στην οθόνη εμφανίζονταν οι ιαπωνικοί στίχοι για τους θεατές. Μια «τραγουδήστε μαζί» εκδοχή κυκλοφόρησε στο Ηνωμένο Βασίλειο στις 28 Νοεμβρίου 2014.

Home media

Το Ψυχρά κι Ανάποδα κυκλοφόρησε στις 25 Φεβρουαρίου 2014 σε ψηφιακή μορφή σε Google Play, iTunes Store και Amazon Video. Μετέπειτα, στις 18 Μαρτίου 2014, κυκλοφόρησε από την Walt Disney Studios Home Entertainment σε Blu-ray και DVD. Στο blu-ray το μπόνους υλικό περιελάμβανε τη «Δημιουργία του Frozen», μια μουσική παραγωγή τριών λεπτών στην οποία φαίνεται ο τρόπος δημιουργίας της ταινίας, το «D'frosted», μια ματιά εκ των έσω για το πώς η Disney προσπάθησε να προσαρμόσει το αυθεντικό παραμύθι σε ταινία κινουμένων σχεδίων, τέσσερις διεγραμμένες σκηνές με εισαγωγή από τους σκηνοθέτες, την ταινία κινουμένων σχεδίων μικρού μήκους Get a Horse!, το τρέιλερ της ταινίας και τα μουσικά βίντεο του «Let it Go» από τις Ντέμι Λοβάτο, Μαρτίνα Στέσελ και Μάρσα Μίλαν. Η κυκλοφορία DVD περιελάμβανε την ταινία κινουμένων σχεδίων μικρού μήκους Get a Horse!, τα μουσικά βίντεο του «Let it Go» και το τρέιλερ της ταινίας.
Την πρώτη μέρα της κυκλοφορίας του σε Blu-ray και DVD, το Ψυχρά κι Ανάποδα πώλησε 3.2 εκατομμύρια αντίτυπα, γινόμενη μία από τις ταινίες με τις περισσότερες home video πωλήσεις της τελευταίας δεκαετίας, όπως επίσης και ο δίσκος παιδικών με τις καλύτερες πωλήσεις όλων των εποχών στο Amazon. Οι λήψεις της ταινίας σε ψηφιακή μορφή έθεσε επίσης ρεκόρ ως η ταινία με τις γρηγορότερες πωλήσεις σε ψηφιακή μορφή όλων των εποχών. Το Ψυχρά κι Ανάποδα βρέθηκε στην κορυφή των πωλήσεων στις Ηνωμένες Πολιτείες την πρώτη εβδομάδα κυκλοφορίας, πωλώντας περισσότερα από τρεις φορές αντίτυπα όσο 19 άλλες ταινίες μαζί, οι οποίες βρίσκονταν στη λίστα των charts, σύμφωνα με τη λίστα πωλήσεων της Nielsen. Η ταινία πώλησε 3,969,270 αντίτυπα Blu-ray (ισοδύναμο με $79,266,322) κατά τη διάρκεια της πρώτης εβδομάδας, πωλήσεις που αντιπροσώπευαν το 50% της έναρξης πωλήσεων των home video. Βρισκόταν στην κορυφή των charts πωλήσεων των home video στις Ηνωμένες Πολιτείες για έξι μη διαδοχικές εβδομάδες από τις εφτά εβδομάδες της κυκλοφορίας της, μέχρι τις 4 Μαΐου 2014.
Στο Ηνωμένο Βασίλειο, το Ψυχρά κι Ανάποδα έκανε το ντεμπούτο του στο Νο1 των πωλήσεων σε Blu-ray και DVD στη λίστα του Official Video Chart. Σύμφωνα με το Official Charts Company, πωλήθηκαν περισσότερα από 500,000 αντίτυπα της ταινίας τις δύο πρώτες μέρες κυκλοφορίας της (31 Μαρτίου - 1 Απριλίου 2014). Κατά τη διάρκεια των τριών πρώτων εβδομάδων της κυκλοφορίας του στο Ηνωμένο Βασίλειο, το Ψυχρά κι Ανάποδα πώλησε περισσότερα από 1.45 εκατομμύρια αντίτυπα, γινόμενη η ταινία με τις περισσότερες πωλήσεις του 2014 της χώρας μέχρι εκείνη τη στιγμή. Το Ψυχρά κι Ανάποδα πώλησε 2,025,000 πακέτα Blu-ray Disc/DVD στην Ιαπωνία σε 4 εβδομάδες, γινόμενη η ταινία με τις γρηγορότερες πωλήσεις home video που ξεπέρασε τα 2 εκατομμύρια αντίτυπα, ξεπερνώντας το προηγούμενο ρεκόρ των 11 εβδομάδων που κρατούσε η ταινία Ταξίδι στη Χώρα των Θαυμάτων. Το Ψυχρά κι Ανάποδα κατέχει επίσης τα ρεκόρ με τον μεγαλύτερο αριθμό αντιτύπων που πωλήθηκαν την πρώτη επίσημη μέρα κυκλοφορίας του και την πρώτη επίσημη εβδομάδα κυκλοφορίας του στην Ιαπωνία. Μέχρι το τέλος του 2014, η ταινία είχε συνολικά έσοδα $308,026,545 από πωλήσεις home video στις Ηνωμένες Πολιτείες. Μέχρι τον Ιούλιο του 2018, το Ψυχρά κι Ανάποδα είναι η ταινία με τις περισσότερες πωλήσεις Blu-ray όλων των εποχών στις Ηνωμένες Πολιτείες με περισσότερα από 7.5 εκατομμύρια αντίτυπα, ξεπερνώντας οριακά την ταινία Avatar.
Έπειτα από ανακοίνωση στις 12 Αυγούστου 2014, μια επανέκδοση «τραγουδήστε μαζί» του Ψυχρά κι Ανάποδα κυκλοφόρησε σε DVD και ψηφιακή μορφή στις 18 Νοεμβρίου 2014.

Αγωγή κατά Phase 4 Films

Στα τέλη Δεκεμβρίου 2013, η Walt Disney Company κατέθεσε αγωγή για παράβαση εμπορικού σήματος στο Ομοσπονδιακό Δικαστήριο της Καλιφόρνια κατά της εταιρίας Phase 4 Films, ζητώντας την απαγόρευση της συνέχειας της διανομής της Καναδικής ταινίας The Legend of Sarila, η οποία είχε μετονομαστεί σε Frozen Land στις Ηνωμένες Πολιτείες και είχε λογότυπο παρόμοιο με την ταινία της Disney. Μέχρι τα τέλη Ιανουαρίου 2014, οι δύο εταιρίες ήρθαν σε συμβιβασμό. Ο συμβιβασμός αναφέρει πως η διανομή και προώθηση της ταινίας The Legend of Sarila, καθώς και όλα τα σχετιζόμενα με αυτήν εμπορικά προϊόντα θα έπρεπε να χρησιμοποιούν τον αυθεντικό τίτλο και η Phase 4 δεν πρέπει να χρησιμοποιεί εμπορικά σήματα, λογότυπα ή άλλα σχέδια συγκεχυμένα παρόμοια με την ταινία κινουμένων σχεδίων της Disney. Η Phase 4 έπρεπε επίσης να πληρώσει την Disney με το ποσό των $100,000 πριν τις 27 Ιανουαρίου 2014 και να κάνει «κάθε δυνατή προσπάθεια» να αφαιρέσει τα αντίτυπα του Frozen Land από καταστήματα και διαδικτυακούς διανομείς πριν τις 3 Μαρτίου 2014.

Πειρατεία

Σύμφωνα με την ιστοσελίδα παρακολούθησης παραβίασης πνευματικών δικαιωμάτων Excipio, το Ψυχρά κι Ανάποδα ήταν η δεύτερη-πιο-παραβιασμένη ταινία του 2014 (πίσω από την ταινία Ο Λύκος της Wall Street), με περισσότερες από 29.9 εκατομμύρια παράνομες λήψεις μέσω torrent.

Box office

Το Ψυχρά κι Ανάποδα είχε έσοδα $400.7 εκατομμύρια στη Βόρεια Αμερική και περίπου $890 εκατομμύρια σε άλλες περιοχές, φτάνοντας συνολικά τα $1,276,480,335 παγκοσμίως. Υπολογίζοντας όλα τα έξοδα, το Deadline Hollywood υπολόγισε πως η ταινία είχε κέρδος πάνω από $400 εκατομμύρια. Είναι η 14η ταινία με τα περισσότερα έσοδα όλων των εποχών (είχε φτάσει μέχρι την 5η θέση), η ταινία κινουμένων σχεδίων με τα περισσότερα έσοδα, η ταινία με τις περισσότερες εισπράξεις για το 2013, η ταινία της Disney με τις περισσότερες εισπράξεις και η όγδοη ταινία με τις περισσότερες εισπράξεις που διένειμε η Disney. Η ταινία είχε έσοδα $110.6 εκατομμύρια παγκοσμίως κατά το πρώτο Σαββατοκύριακο προβολής. Στις 2 Μαρτίου 2014, την 101η μέρα της κυκλοφορίας της, η ταινία ξεπέρασε το $1 δισεκατομμύριο εισπράξεις, γινόμενη η 18η ταινία στην ιστορία του κινηματογράφου, η 7η ταινία που διένειμε η Disney, η 5η μη-συνέχεια ταινία, η δεύτερη ταινία που διένειμε η Disney το 2013 (μετά το Iron Man 3) και η πρώτη ταινία κινουμένων σχεδίων από το Toy Story 3 που το πέτυχε αυτό.
Το Bloomberg Business δημοσίευσε τον Μάρτιο του 2014 πως εξωτερικοί αναλυτές είχαν προβλέψει το συνολικό κόστος της ταινίας κάπου στα $323 με $350 εκατομμύρια συμπεριλαμβανομένων της παραγωγής, της προώθησης και της διανομής, και είχαν επίσης προβλέψει πως η ταινία θα είχε έσοδα $1.3 δισεκατομμύρια από τις πωλήσεις εισιτηρίων, τις ψηφιακές λήψεις, τις πωλήσεις home video και τα τηλεοπτικά δικαιώματα.

Κριτική αποδοχή

Το Ψυχρά κι Ανάποδα άνοιξε με θετικές κριτικές, με αρκετούς κριτικούς να συγκρίνουν ευνοϊκά την ταινία με αυτές της εποχής της Αναγέννησης της Disney, ιδιαίτερα με τις Η Μικρή Γοργόνα, Η Πεντάμορφη και το Τέρας, Αλαντίν και Ο Βασιλιάς των Λιονταριών. Μερικοί δημοσιογράφοι αισθάνθηκαν πως η επιτυχία της ταινίας σηματοδότησε μια δεύτερη Αναγέννηση για τη Disney. Η ταινία επαινέθηκε για τα οπτικά, τα θέματα, τα μουσικά κομμάτια, το σενάριο και τις φωνητικές ερμηνείες της, ιδιαίτερα αυτή των Μπελ, Μενζέλ και Γκαντ. Η μουσική σκηνή με το τραγούδι «Let it Go» επίσης επαινέθηκε από τους κριτικούς.
Η σελίδα συλλογής κριτικών Rotten Tomatoes δίνει στην ταινία ποσοστό έγκρισης 90% βασισμένο σε 237 κριτικές. Στο τμήμα ομοφωνίας διαβάζουμε: «Όμορφα εικονογραφημένη, έξυπνα γραμμένη και γεμάτη τραγούδια, το Ψυχρά κι Ανάποδα αποτελεί μία ακόμα άξια προσθήκη στο βιβλίο ταινιών της Disney». Η σελίδα Metacritic δίνει στην ταινία 74% βασισμένη σε 43 κριτικές με την ένδειξη «γενικά ευνοϊκές κριτικές». Έπειτα από ψηφοφορία κοινού το πρώτο Σαββατοκύριακο προβολής, το Ψυχρά κι Ανάποδα έλαβε βαθμό Α+ στο CinemaScore, σε μια κλίμακα από το A+ μέχρι το F. Έρευνες που διεξήχθησαν από το Fandango ανάμεσα σε 1000 άτομα που αγόρασαν εισιτήριο για να δουν την ταινία, αποκάλυψε πως το 75% αυτών είχαν ξαναδεί την ταινία τουλάχιστον μία φορά και το 52% δύο φορές. Επισημάνθηκε επίσης πως το 55% του κοινού προσδιόρισε το «Let it Go» ως το αγαπημένο τους τραγούδι, ενώ τα τραγούδια «Do You Want to Build a Snowman?» και «For the First Time in Forever» κατέλαβαν ποσοστά 21% και 9% αντίστοιχα. Το Ψυχρά κι Ανάποδα ονομάστηκε ως η έβδομη καλύτερη ταινία του 2013 από τον Ρίτσαρντ Κόρλις του περιοδικού Time και τον Κάιλ Σμιθ της εφημερίδας New York Post.
Ο Αλόνσο Νουράλντ από τη σελίδα TheWrap έγραψε πως η ταινία είναι «το καλύτερο μιούζικαλ κινουμένων σχεδίων που κυκλοφόρησε από την Disney από τον τραγικό θάνατο του Χάουαρντ Άσμαν, του οποίου η δουλειά στη Μικρή Γοργόνα και την Πεντάμορφη και το Τέρας βοήθησε να κτιστεί το σύγχρονο τμήμα κινουμένων σχεδίων των στούντιο όπως το γνωρίζουμε σήμερα». Είπε επίσης πως «αν και χρονοτριβεί ελάχιστα να φτάσει στο τέλος, το σενάριο ... πραγματικά αποδίδει, προσφέροντάς σου χαρακτήρες για τους οποίους νοιάζεσαι, μαζί με κάποιες φίνες εκπλήξεις στην πορεία». Ο Τοντ ΜακΚάρθι από το The Hollywood Reporter παρακολούθησε το Ψυχρά κι Ανάποδα ως ένα αληθινό μιούζικαλ και έγραψε: «Μπορείς πρακτικά να δεις πως είναι προορισμένο να γίνει ένα μιούζικαλ στο Μπρόντγουεϊ καθώς παρακολουθείς το πριγκιπικό 3D παραμύθι κινουμένων σχεδίων της Disney». Ο ΜακΚάρθι περιέγραψε την ταινία ως «ενεργητική, με χιούμορ και όχι παραφορτωμένη, καθώς επίσης ως την πρώτη ταινία του Χόλιγουντ εδώ και πολλά χρόνια που προειδοποιεί για υπερψύξη του πλανήτη αντί για υπερθέρμανση. Αυτό το μελωδικό καρτούν αναβαθμίζει αυτό που ήταν ένα ανεπαρκές έτος για το μεγάλο στούντιο κινουμένων σχεδίων και, ξεκινώντας με το άνοιγμά του τη Ημέρα των Ευχαριστιών, θα πρέπει να ανταποκριθεί στις προσδοκίες όσον αφορά το box office ως ένα blockbuster που ήλπιζαν να έχουν τα στούντιο κατά τη διάρκεια των γιορτών». Ο Κάιλ Σμιθ από το New York Post έδωσε στην ταινία 3.5/4 και επαίνεσε την ταινία ως «μια υπέροχη μεγάλη χιονισμένη απόλαυση με έναν συναισθηματικά συναρπαστικό πυρήνα, εξαιρετικά τραγούδια σε στυλ Μπρόντγουεϊ και μια πανούργα πλοκή. Η πρώτη και η τρίτη πράξη είναι καλύτερες από την πιο χιουμοριστική δεύτερη, αλλά αυτό είναι το σπάνιο παράδειγμα της προσπάθειας των Walt Disney Animation Studios που φτάνει τόσο βαθιά όσο μια Pixar ταινία». Ο Σκοτ Μέντελσον από το Forbes έγραψε: «Το Ψυχρά κι Ανάποδα είναι τόσο μια δήλωση της ανανεωμένης πολιτισμικής σχέσης της Disney όσο και μια επιβεβαίωση της Disney πως εξοικειώνεται με τη δική της κληρονομιά και τη δική της ταυτότητα. Είναι επίσης ένα απλό απίστευτο κομμάτι οικογενειακής ψυχαγωγίας».
Η Μπέτσι Σιάρκεϊ από την εφημερίδα Los Angeles Times εκθείασε το ταλαντούχο καστ της ταινίας, τις περίτεχνες σκηνές μιούζικαλ και δήλωσε πως το Ψυχρά κι Ανάποδα ήταν «μια καλοδεχούμενη επιστροφή στο μεγαλείο για τα Walt Disney Animation Studios». Ο Όουεν Γκλίμπερμαν από το περιοδικό Entertainment Weekly έδωσε στην ταινία βαθμό Β+ και την επεσήμανε ως ένα «εντελώς μαγευτικό παραμύθι το οποίο σου δείχνει το πώς ο ορισμός του τι είναι φρέσκο στην εικονογράφηση μπορεί να αλλάξει». Ο Κόρλις από το Time δήλωσε πως: «Είναι θαυμάσιο να βλέπεις τη Disney να επιστρέφει στις ρίζες της και να ανθίζει εκ νέου δημιουργώντας ανώτερη μιούζικαλ ψυχαγωγία, η οποία πλησιάζει την παραδοσιακή λαμπρότητα της εικονογράφησης του Γουώλτ [Ντίσνεϋ] και τη ζωντάνια του σημερινού Μπρόντγουεϊ». Ο Ρίτσαρντ Ρόπερ έγραψε πως η ταινία ήταν μια «απόλυτη απόλαυση από την αρχή μέχρι το τέλος». Τόσο ο Μάικλ Φίλιπς όσο και ο Στίβεν Χόλντεν από τις εφημερίδες Chicago Tribune και The New York Times αντίστοιχα, επαίνεσαν τους χαρακτήρες της ταινίας και τις μουσικές σκηνές, οι οποίες προκάλεσαν επίσης συγκρίσεις με τη θεατρικότητα που υπάρχει στο μιούζικαλ Wicked. Η Έμμα Ντίμπντιν από την ιστοσελίδα Digital Spy βαθμολόγησε την ταινία με 5/5 και την αποκάλεσε «μια νέα κλασική ταινία της Disney» και «μια συναρπαστική, εύθυμη, ανθρώπινη ιστορία η οποία είναι εξίσου αστεία και εντυπωσιακή και τολμηρή και καυστική. Είναι αδύνατον να φανταστείς έναν πιο τέλειο εορτασμό της 90ης επετείου της Disney η οποία βρίσκεται στα καλύτερά της». Το Ψυχρά κι Ανάποδα επαινέθηκε επίσης από τα Νορβηγικά Σαάμι μίντια για την επίδειξη του Σαάμι πολιτισμού στο εξωτερικό με έναν καλό τρόπο. Ο συνθέτης Φρόντε Φιέλχαϊμ επαινέθηκε από τη Νορβηγίδα Σαάμι πρόεδρο Αϊλί Κεσκιτάλο για τη συνεισφορά του στην ταινία, κατά τη διάρκεια της ομιλίας της για τη νέα χρονιά 2014.
Ο Σκοτ Φούντας από το περιοδικό Variety ήταν λιγότερο ενθουσιασμένος με την ταινία, περιγράφοντάς την ως «τυποποιημένη». Ωστόσο, επαίνεσε τις φωνητικές ερμηνείες της και την τεχνική καλαισθησία της: «Το ψηλαφητό, καλυμμένο με χιόνι τοπίο της Αρεντέλλας, συμπεριλαμβανομένου και του παγωμένου-κάστρου ασύλου της Έλσα, είναι το άλλο αληθινό θαύμα του Ψυχρά κι Ανάποδα, βελτιωμένο από το 3D και την απόφαση να κινηματογραφηθεί σε ευρεία οθόνη - ένα νεύμα στον πλούτο του σινεμασκόπ της Πεντάμορφης και του Τέρατος και της Λαίδης και του Αλήτη ... Αυτό όμως δεν είναι αρκετό για να αναπληρώσει την κάπως χαλαρή πλοκή και τη γενική φύση των βασικών χαρακτήρων. [...] Μόνο ο Όλαφ είναι αδιάβλητος. Δώστε σε αυτόν τον χιονάνθρωπο μια δικιά του spinoff ταινία». Ο Τομ Κέοχ από την εφημερίδα The Seattle Times έδωσε στην ταινία 2/4, δηλώνοντας πως: «Ενώ είναι μια υπέροχη ταινία με τα από υπολογιστή φτιαγμένα φιόρδ και γλυπτά πάγου και εσωτερικά κάστρων, το σημαντικό πράγμα που τα ενώνει όλα αυτά - η ιστορία - δυστυχώς λείπει». Ο Τζο Γουίλιαμς από την εφημερίδα St. Louis Post-Dispatch επέκρινε επίσης την ιστορία ως το πιο αδύναμο σημείο της ταινίας. Γράφοντας στη σελίδα του Ρότζερ Ίμπερτ, η Κρίστι Λεμίρ έδωσε μια μικτή κριτική στην ταινία όπου τη βαθμολόγησε με 2,5/4. Η Λεμίρ επαίνεσε τα οπτικά και την ερμηνεία του «Let it Go», όπως επίσης και τα θετικά μηνύματα που στέλνει το Ψυχρά κι Ανάποδα. Ωστόσο, αναφέρθηκε στην ταινία ως «κυνική» και την επέκρινε ως μια «προσπάθεια να ταρακουνήσει τα πράγματα χωρίς όμως να το κάνει πάρα πολύ». Σημείωσε επίσης την ομοιότητα μεταξύ της Έλσα και μια άλλης πολύ γνωστής φανταστικής ηρωίδας η οποία εξαπολύει παραφυσικές δυνάμεις όταν είναι ταραγμένη, την Κάρι Γουάιτ.

Απεικόνιση συναισθημάτων

Υπήρξαν ισχυρισμοί για σεξισμό έπειτα από μια δήλωση του Λίνο ΝτιΣάλβο, τον επικεφαλής της εικονογράφησης της ταινίας, ο οποίος είπε στην Τζένα Μπους του Fan Voice: «Ιστορικά μιλώντας, το να εικονογραφείς γυναικείους χαρακτήρες είναι πολύ, πολύ δύσκολο επειδή πρέπει να περάσουν από αυτή τη σειρά συναισθημάτων, αλλά ταυτόχρονα πρέπει να τις κρατήσεις όμορφες». Ωστόσο, ένας εκπρόσωπος της Disney είπε αργότερα στο Time πως αυτό που είπε ο ΝτιΣάλβο είχε παρερμηνευτεί ευρέως, δηλώνοντας πως «περιέγραφε κάποιες τεχνικές πτυχές της εικονογράφησης σε υπολογιστή και δεν έκανε ένα γενικό σχόλιο για τους εικονογραφημένους γυναικείους χαρακτήρες έναντι των αντρικών ή άλλων χαρακτήρων». Η σκηνοθέτης Λι είπε επίσης πως τα λόγια του ΝτιΣάλβο πάρθηκαν απερίσκεπτα εκτός περιεχομένου και πως μιλούσε με πολύ τεχνικούς όρους για την εικονογράφηση σε υπολογιστή. «Είναι δύσκολο ανεξαρτήτως φύλου. Ένιωσα απαίσια για εκείνον» είπε. Σε μια συνέντευξη τον Αύγουστο του 2014, ο ΝτιΣάλβο υπογράμμισε εκ νέου αυτό που προσπαθούσε να εξηγήσει όταν τα λόγια του πάρθηκαν εκτός περιεχομένου - τη δυσκολία του να μετατρέψεις οποιουδήποτε είδους εικονογραφημένο χαρακτήρα από μια σειρά σκίτσων σε ένα 2D χαρακτήρα σε πίνακα κι από εκεί σε έναν κατάλληλα στημένο 3D χαρακτήρα με συναισθήματα: «Μεταφράζοντας αυτή τη σειρά συναισθημάτων σε έναν εικονογραφημένο σε υπολογιστή χαρακτήρα είναι ένα από τα πιο δύσκολα μέρη της διαδικασίας. Άντρα. Γυναίκα. Χιονάνθρωπο. Ζώο.» Πρόσθεσε: «Το πραγματικά λυπηρό πράγμα είναι πως οι άνθρωποι πήραν αυτό ... έναν συναρπαστικό τίτλο και απλά τον επαναδημοσίευσαν παντού. Δεν ήρθαν πίσω σε μένα για σχόλια και το λυπηρό είναι πως έτσι δουλεύει το διαδίκτυο. Δεν θέλουν την αλήθεια».

Αντιληπτοί ΛΟΑΤ παραλληλισμοί

Αρκετοί θεατές εκτός της βιομηχανίας του κινηματογράφου, όπως ευαγγελικοί πάστορες και σχολιαστές, υποστήριξαν πως το Ψυχρά κι Ανάποδα προωθεί την ομαλοποίηση της ομοφυλοφιλίας, ενώ άλλοι πιστεύουν πως ο βασικός χαρακτήρας της Έλσα, αντιπροσωπεύει ένα θετικό πρότυπο για τους νέους της ΛΟΑΤ κοινότητας, βλέποντας την ταινία και το τραγούδι «Let it Go» ως μια μεταφορά του να «βγεις από τη ντουλάπα». Αυτοί οι ισχυρισμοί αντιμετωπίστηκαν με μικτές αντιδράσεις τόσο από το κοινό όσο και από τη ΛΟΑΤ κοινότητα. Γράφοντας για το Film International, ο Ρόμπερτ Γκίαλ υποστήριξε πως ενώ η ταινία προσφέρει επιφανειακά προοδευτική οπτική της ομοφυλοφιλίας, διαιωνίζει συντηρητικές αντιλήψεις για τη σεξουαλικότητα και το φύλο. Ενώ η θηλυκή ομοφυλοφιλία της Έλσα καθίσταται οπτικά ευχάριστη στο αντρικό βλέμμα, οι αντρικές υπερβάσεις της ετεροφυλοφιλίας κωδικοποιούνται με διάφορους αρνητικούς τρόπους. Όταν η Λι ρωτήθηκε για τις αντιλήψεις ενός ομοφυλοφιλικού τόνου στην ταινία, είπε: «Ξέρουμε τι φτιάξαμε. Αλλά την ίδια στιγμή νιώθω πως από τη στιγμή που παραδώσαμε την ταινία, ανήκει στον κόσμο. Έτσι δεν θέλω να πω τίποτα και να αφήσω τον κόσμο να μιλήσει. Πιστεύω πως από αυτούς εξαρτάται». Ανέφερε επίσης πως οι ταινίες της Disney φτιάχτηκαν σε διαφορετικές εποχές και όλες γιορτάστηκαν για διαφορετικούς λόγους, αλλά μια ταινία του 2013 θα έχει μια «οπτική γωνία του 2013».

Αγωγή για το «Let it Go»

Στις 24 Νοεμβρίου 2017, ο μουσικός καλλιτέχνης Τζέιμι Σιέρο μήνυσε τους Ντέμι Λοβάτο, Ιντίνα Μενζέλ, Walt Disney Animation Studios και άλλους που εμπλέκονταν με το τραγούδι «Let it Go», κατηγορώντας τους πως αντέγραψαν το δικό του σινγκλ «Volar» (2008). Τον Μάιο του 2018, εκδικάστηκε στο δικαστήριο πως οι δημιουργοί, Ρόμπερτ Λόπεζ και Κρίστεν Άντερσον-Λόπεζ, θα απαλλάσσονταν από την αγωγή εξαιτίας της νομοθεσίας του περιορισμού των τριών χρόνων για αξιώσεις πνευματικών δικαιωμάτων. Επειδή κάθε επανάληψη ή νέα παρουσίαση του τραγουδιού επανεκκινεί το χρόνο περιορισμού, είπαν στον Σιέρο πως θα μπορούσε να τροποποιήσει την αρχική του καταγγελία για να απευθύνει μόνο αυτές τις παραβιάσεις εντός του χρονικού πλαισίου των τριών χρόνων.

Πολιτιστικός αντίκτυπος

Κατά τη διάρκεια της άνοιξης και του καλοκαιριού του 2014, αρκετοί δημοσιογράφοι παρατήρησαν πως το Ψυχρά κι Ανάποδα ήταν ασυνήθιστα δημοφιλές σε σχέση με τη συντριπτική πλειοψηφία των ταινιών, αλλά και πως αρκετά παιδιά τόσο σε Ηνωμένες Πολιτείες όσο και Ηνωμένο Βασίλειο έβλεπαν το Ψυχρά κι Ανάποδα τόσες πολλές φορές που τώρα ήξεραν όλα τα τραγούδια από καρδιάς και τα τραγουδούσαν ξανά και ξανά με κάθε ευκαιρία, προς δυστυχία των άμοιρων γονιών, δασκάλων και συμμαθητών τους. Ανάμεσα σε αυτούς που αποκάλυψαν πως ήταν γονείς ενός παιδιού εμμονικού με το Ψυχρά κι Ανάποδα περιλαμβάνονται ο πρώην πρωθυπουργός του Ηνωμένου Βασιλείου Ντέιβιντ Κάμερον, αλλά και οι ηθοποιοί Έιμι Άνταμς, Μπεν Άφλεκ, Κέβιν Κόστνερ και Βινς Βον. Όταν ο Τέρρι Γκρος ανέφερε αυτό το φαινόμενο στους δημιουργούς των τραγουδιών Λόπεζ και Άντερσον-Λόπεζ κατά τη διάρκεια μιας συνέντευξης στο NPR τον Απρίλιο του 2014, εξήγησαν πως δεν υπήρχε κανένας τρόπος να γνώριζαν το πόσο δημοφιλές θα γινόταν η δουλειά τους στο Ψυχρά κι Ανάποδα. Απλά «προσπαθούσαμε να πούμε μια ιστορία που θα αντηχούσε προς τα έξω» και «δε θα ήταν χάλια».
Τον Μάιο, ο αρθρογράφος του περιοδικού Time, Τζόελ Στέιν, έγραψε για την αγανάκτηση του μικρού του γιου Λάσζλο με την αναπόφευκτη «πολιτιστική επίθεση» του Ψυχρά κι Ανάποδα στο σχολείο και σε όλα τα κοινωνικά δίκτυα και τις εξωσχολικές δραστηριότητες και το πώς είχε διευθετήσει μια συνομιλία μέσω Skype με την ηθοποιό Μπελ, όταν ο Λάσζλο ξεκίνησε να ρωτάει γιατί φτιάχτηκε η ταινία. Όταν ο Λάσζλο ρώτησε την Μπελ αν γνώριζε πως όταν έφτιαχνε το Ψυχρά κι Ανάποδα εκείνο θα καταλάμβανε τις ζωές των παιδιών, του απάντησε: «Δεν ήξερα πως ο κόσμος δε θα το άφηνε να φύγει (let it go). Χωρίς πρόθεση λογοπαίγνιου». Σε μια συνέντευξη τον Δεκέμβριιο του 2014 με το The Hollywood Reporter, η Λι αναγνώρισε πως είχε μεταβεί από το να ευχαριστεί τον κόσμο όταν της εξέφραζαν την εκτίμησή τους για το Ψυχρά κι Ανάποδα στο να πρέπει να απολογείται όταν της έλεγαν «ακόμα ακούμε αυτά τα τραγούδια» (με τα παιδιά τους). Η Λι είπε επίσης πως χρησιμοποίησε την ταινία και τους δυνατούς γυναικείους χαρακτήρες της για να εμπνεύσει την κόρη της, η οποία βίωνε σχολικό εκφοβισμό, και παραδέχτηκε πως κι εκείνη ως παιδί είχε υποστεί σχολικό εκφοβισμό. Έτσι, και οι δύο κατάφεραν να είναι αληθινές με τον εαυτό τους όπως η Άννα και η Έλσα.
Στα μέσα του έτους 2014, η διαδικτυακή εταιρία BabyCenter δημοσιοποίησε μια αναφορά με τα 100 πιο χρησιμοποιημένα ονόματα παιδιών που γεννήθηκαν τους τελευταίους έξι μήνες και το όνομα Έλσα βρισκόταν στη θέση 88. Ήταν η πρώτη φορά που το όνομα εμφανίστηκε στη λίστα της εταιρίας. Η Σάρα Μπάρετ, διευθύνων σύμβουλος της σελίδας, εξήγησε πως ενώ η διάσημη ηρωίδα της ταινίας ονομάζεται Άννα, «η Έλσα προσφέρει ένα πιο μοναδικό όνομα και είναι επίσης ένα δυνατό γυναικείο πρότυπο». Πολλοί γονείς αποκάλυψαν πως η επιλογή τους για το όνομα ήταν «έντονα επηρεασμένη» από τις αδελφές. Η αντιπρόεδρος του καναλιού της Disney στο Ηνωμένο Βασίλειο, Άννα Χιλ, σχολίασε αργότερα: «Είμαστε ευχαριστημένοι που το όνομα Έλσα είναι δημοφιλές στα νεογέννητα και είναι υπέροχο να ακούμε πως για πολλές οικογένειες, ήταν τα αδέλφια τους που το επέλεξαν» και πως «η μάχη της Έλσα να ξεπεράσει τους φόβους της και η ισχυρή δύναμη του οικογενειακού δεσμού σχετίστηκε με αρκετές οικογένειες». Στη λίστα του Google στο τέλος του 2014, το Ψυχρά κι Ανάποδα ήταν η ταινία που αναζητήθηκε περισσότερο μέσα στη χρονιά. Στο Play Store, το Ψυχρά κι Ανάποδα και το soundtrack του ονομάστηκαν επίσης Ταινία της Χρονιάς και Άλμπουμ της Χρονιάς αντίστοιχα, δηλαδή οι τίτλοι με τις περισσότερες πωλήσεις στους αντίστοιχους τομείς. Το Ψυχρά κι Ανάποδα ήταν επίσης η δεύτερη πιο παράνομα «κατεβασμένη» ταινία για το 2014 μέσω Torrent, με περίπου 30 εκατομμύρια λήψεις.
Όταν η Disney ανακοίνωσε τον Μάρτιο του 2015 πως μια συνέχεια της ταινίας βρισκόταν σε ανάπτυξη, τόσο το πρακτορείο ειδήσεων Agence France-Presse όσο και η εφημερίδα Toronto Star, δημοσίευσαν ιστορίες κοροϊδεύοντας ελαφρώς τον τρόμο των γονιών σχετικά με τα νέα πως άλλη μία «αισθητική και οικονομική επίθεση» από το Ψυχρά κι Ανάποδα βρισκόταν στα σκαριά.

Franchise

Τον Ιανουάριο του 2014, ο Άιγκερ ανακοίνωσε πως το Ψυχρά κι Ανάποδα θα προσαρμοζόταν σε μιούζικαλ για τη σκηνή του Μπρόντγουεϊ. Στο διάστημα ενός επιχειρηματικού τριμήνου, ο Άιγκερ προχώρησε από το να μιλάει για «πιθανό franchise» του Ψυχρά κι Ανάποδα (Φεβρουάριο του 2014) στο να μιλάει για «πιθανόν» ένα από τα «πέντε καλύτερα franchises» της Disney (Μάιο του 2014). Η τεράστια δημοφιλία της ταινίας οδήγησε σε ασυνήθιστα σοβαρή έλλειψη εμπορευμάτων στις Ηνωμένες Πολιτείες και αρκετές άλλες βιομηχανικές χώρες τον Απρίλιο του 2014, κάτι το οποίο προκάλεσε στις τιμές μεταπώλησης σε καλύτερης ποιότητας και περιορισμένης έκδοσης κούκλες και κοστούμια του Ψυχρά κι Ανάποδα να εκτοξευθούν πάνω από τα $1000 στο eBay. Μέχρι να αποκατασταθεί αυτή η έλλειψη εμπορευμάτων αρχές Νοεμβρίου του 2014 (σχεδόν έναν χρόνο μετά την κυκλοφορία της ταινίας), η Disney είχε πωλήσει πάνω από τρία εκατομμύρια κοστούμια Ψυχρά κι Ανάποδα μόνο στη Βόρεια Αμερική.
Ο χρόνος αναμονής στις συναντήσεις των ηρώων με τα παιδιά στα θεματικά πάρκα της Disney συχνά ξεπερνούσε τις τέσσερις ώρες, αναγκάζοντας τη διοίκηση τον Φεβρουάριο του 2014 να επεκτείνει επ'αόριστον αυτό που αρχικά προοριζόταν να είναι κάτι προσωρινό ως προώθηση της ταινίας. Αργότερα, τα θεματικά πάρκα της Disney διοργάνωσαν ένα προσωρινό γεγονός (Frozen Summer Fun) στα Disney's Hollywood Studios, ενώ ανακοίνωσαν στις 12 Σεπτεμβρίου 2014 πως το αξιοθέατο Maelstrom στο πάρκο Epcot της Νορβηγίας θα έκλεινε και στη θέση του θα άνοιγε ένα αξιοθέατο βασισμένο στο Ψυχρά κι Ανάποδα (Frozen Ever After), κάτι το οποίο έγινε στις αρχές του 2016. Στις 27 Μαΐου 2016, ένα ζωντανό μιούζικαλ επί σκηνής, το «Frozen – Live at the Hyperion», έκανε πρεμιέρα στο Hyperion Theater στο Disney California Adventure, αντικαθιστώντας το προηγούμενο σόου που παιζόταν εκεί και ήταν βασισμένο στον Αλαντίν, «Disney's Aladdin: A Musical Spectacular». Μέχρι τον Αύγουστο του 2014, ο εκδοτικός οίκος Random House είχε πωλήσει περισσότερα από 8 εκατομμύρια βιβλία που σχετίζονταν με το Ψυχρά κι Ανάποδα, ενώ ταξιδιωτικοί πράκτορες πρόσθεταν περισσότερες εκδρομές στη Νορβηγία εξαιτίας της αυξανόμενης ζήτησης το 2014.
Στο μεταξύ, οι παραγωγοί της τηλεοπτικής σειράς Once Upon a Time (η οποία γυριζόταν στα ABC Studios της Disney), σχεδίασαν ανεξάρτητα και έλαβαν άδεια τόσο από το ABC όσο και από τη Disney, να ενσωματώσουν στη σειρά μια ιστορία εμπνευσμένη από το Ψυχρά κι Ανάποδα κατά τον τέταρτο κύκλο αυτής, κάτι το οποίο αποκαλύφθηκε πρώτη φορά στο τέλος του τρίτου κύκλου τον Μάιο του 2014. Στις 2 Σεπτεμβρίου 2014, το ABC μετέδωσε το The Story of Frozen: Making a Disney Animated Classic, ένα μονόωρο ειδικό τηλεοπτικό επεισόδιο για το πώς φτιάχτηκε το Ψυχρά κι Ανάποδα. Στο τέλος του επεισοδίου, ο Λάσιτερ ανακοίνωσε πως η ομάδα παραγωγής θα επανενωνόταν για να δημιουργήσει το Χρόνια Πολλά Ψυχρά κι Ανάποδα (Frozen Fever), μια ταινία μικρού μήκους η οποία έκανε πρεμιέρα στις αίθουσες μαζί με την ταινία της Disney Σταχτοπούτα στις 13 Μαρτίου 2015. Στις 4 Σεπτεμβρίου 2014, το Disney on Ice παρουσίασε την παγκόσμια πρεμιέρα της περιοδείας του σόου στον πάγο βασισμένο στην ταινία, στο Amway Center στο Ορλάντο, Φλόριντα.
Κατά τη διάρκεια προβολής του The Making of Frozen: Return to Arendelle στο ABC, ανακοινώθηκε πως ένα ειδικό επεισόδιο που θα προβαλλόταν την περίοδο των διακοπών, με τίτλο Ψυχρά κι Ανάποδα: Η καινούρια περιπέτεια του Όλαφ (Olaf's Frozen Adventure), βρισκόταν σε παραγωγή και προγραμματιζόταν να κυκλοφορήσει τον χειμώνα του 2017. Αργότερα, τον Ιούνιο του 2017, αποκαλύφθηκε από τον Λάσιτερ πως το ειδικό επεισόδιο διάρκειας 21 λεπτών, θα λάμβανε περιορισμένη προβολή στις αίθουσες. Έκανε πρεμιέρα μαζί με την ταινία της Pixar, Coco, στις 22 Νοεμβρίου 2017, ενώ το τηλεοπτικό ντεμπούτο στο ABC έγινε στις 14 Δεκεμβρίου 2017.
Επιπρόσθετα, η ταινία προσαρμόστηκε σε έναν κόσμο του παιχνιδιού Kingdom Hearts III, με την πλοκή του κόσμου (ο οποίος ονομάστηκε Αρεντέλλα) να ακολουθεί την πλοκή της ταινίας.